Začasni sporazum,

ki vodi k sporazumu o gospodarskem partnerstvu med Evropsko skupnostjo in njenimi državami članicami na eni strani ter državami SADC SGP na drugi strani

PREAMBULA

KRALJEVINA BELGIJA,

REPUBLIKA BOLGARIJA,

ČEŠKA REPUBLIKA,

KRALJEVINA DANSKA,

ZVEZNA REPUBLIKA NEMČIJA,

REPUBLIKA ESTONIJA,

IRSKA,

HELENSKA REPUBLIKA,

KRALJEVINA ŠPANIJA,

FRANCOSKA REPUBLIKA,

ITALIJANSKA REPUBLIKA,

REPUBLIKA CIPER,

REPUBLIKA LATVIJA,

REPUBLIKA LITVA,

VELIKO VOJVODSTVO LUKSEMBURG,

REPUBLIKA MADŽARSKA,

MALTA,

KRALJEVINA NIZOZEMSKA,

REPUBLIKA AVSTRIJA,

REPUBLIKA POLJSKA,

PORTUGALSKA REPUBLIKA,

ROMUNIJA,

REPUBLIKA SLOVENIJA,

SLOVAŠKA REPUBLIKA,

REPUBLIKA FINSKA,

KRALJEVINA ŠVEDSKA,

ZDRUŽENO KRALJESTVO VELIKE BRITANIJE IN SEVERNE IRSKE ter

EVROPSKA SKUPNOST (ES),

(v nadaljnjem besedilu skupno imenovani "pogodbenica ES"),

na eni strani, in

REPUBLIKA BOCVANA,

KRALJEVINA LESOTO,

REPUBLIKA MOZAMBIK,

REPUBLIKA NAMIBIJA,

KRALJEVINA SVAZI,

(v nadaljnjem besedilu "države SADC SGP"),

na drugi strani [1],

OB UPOŠTEVANJU želje pogodbenic po nadaljnji krepitvi medsebojnih trgovinskih vezi ter vzpostavitvi tesnih in trajnih odnosov, ki temeljijo na partnerstvu in sodelovanju;

OB PRIZNAVANJU prizadevanj držav SADC SGP za zagotovitev gospodarskega in socialnega razvoja za ljudi na območju Južnoafriške razvojne skupnosti (SADC);

OB POTRDITVI pomena, ki ga pogodbenice pripisujejo načelom in pravilom, s katerimi se ureja večstranski trgovinski sistem, in potrebe po njihovi pregledni in nediskriminacijski uporabi;

OB UPOŠTEVANJU pravic in obveznosti pogodbenic v smislu njihovega članstva v Svetovni trgovinski organizaciji ("STO") in vnovični potrditvi pomena večstranskega trgovinskega sistema;

OB PRIZNAVANJU posebnih potreb in interesov držav SADC SGP in potrebe po reševanju vprašanj v zvezi z različnimi stopnjami gospodarskega razvoja ter geografskih in socialno-ekonomskih vprašanj;

OB UPOŠTEVANJU Sporazuma o partnerstvu med članicami Skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi strani, podpisanega 23. junija 2000 (v nadaljnjem besedilu "Sporazum iz Cotonouja");

OB UPOŠTEVANJU Sporazuma o trgovini, razvoju in sodelovanju (STRS) med Južno Afriko ter Evropsko skupnostjo in njenimi državami članicami, podpisanega 11. oktobra 1999;

OB POTRDITVI podpore in spodbud pogodbenic procesu trgovinske liberalizacije;

OB POTRDITVI zavezanosti pogodbenic in njihove podpore gospodarskemu razvoju v državah SADC SGP za doseganje Razvojnih ciljev tisočletja (RCT);

OB POTRDITVI zavezanosti pogodbenic podpori regionalnemu sodelovanju in gospodarskemu povezovanju v SADC ter spodbujanju liberalizacije trgovine med pogodbenicami;

OB UPOŠTEVANJU zavezanosti pogodbenic, da v medsebojnih sporazumih podprejo proces regionalnega povezovanja po Pogodbi SADC;

Z ŽELJO ustvariti nove zaposlitvene priložnosti, pritegniti naložbe in izboljšati življenjski standard na ozemljih pogodbenic ob hkratnem spodbujanju trajnostnega razvoja;

OB POUDARJANJU pomena kmetijstva in trajnostnega razvoja za odpravo revščine v državah SADC SGP;

OB PRIZNAVANJU posebnih okoliščin Bocvane, Lesota, Namibije in Svazija v Sporazumu o gospodarskem partnerstvu (SGP) ter potrebe po upoštevanju učinkov, ki jih ima nanje trgovinska liberalizacija po STRS;

OB PRIZNAVANJU v tej zvezi posebnega primera Južnoafriške carinske unije (SACU), ustanovljene po Sporazumu o Južnoafriški carinski uniji iz leta 2002;

OB PRIZNAVANJU posebnih okoliščin in potreb najmanj razvitih držav (NRD) SADC SGP z uporabo posebne in različne obravnave ter asimetrije;

V PREPRIČANJU, da se bodo s tem sporazumom še naprej poglabljali in spodbujali gospodarski in trgovinski odnosi med pogodbenicami;

OB PRIZNAVANJU pomena sodelovanja pri financiranju razvoja za izvajanje tega sporazuma;

SE DOGOVORIJO, v prizadevanju za zgoraj navedeno, za sklenitev tega sporazuma (v nadaljnjem besedilu "ta sporazum"):

DEL I

TRGOVINSKO PARTNERSTVO ZA TRAJNOSTNI RAZVOJ

POGLAVJE 1

Splošne določbe

Člen 1

Cilji

Cilji tega sporazuma so:

(a) prispevanje k zmanjšanju in končnemu izkoreninjenju revščine z vzpostavitvijo trgovinskega partnerstva, skladnega s ciljem trajnostnega razvoja, Razvojnimi cilji tisočletja in Sporazumom iz Cotonouja;

(b) spodbujanje regionalnega povezovanja, gospodarskega sodelovanja in odgovornega upravljanja ter tako vzpostaviti in izvajati učinkovit, predvidljiv in pregleden regionalni regulativni okvir za trgovino in naložbe med pogodbenicami in državami SADC SGP;

(c) spodbujanje postopnega vključevanja držav SADC SGP v svetovno gospodarstvo v skladu z njihovimi političnimi odločitvami in razvojnimi prednostnimi nalogami;

(d) izboljšanje zmogljivosti držav SADC SGP v zvezi s trgovinsko politiko in vprašanji, povezanimi s trgovino;

(e) podpiranje razmer za povečanje naložb in vse večjo pobudo zasebnega sektorja ter izboljšanje dobavne zmogljivosti, konkurenčnosti in gospodarske rasti v državah SADC SGP;

(f) krepitev odnosov med pogodbenicami na podlagi solidarnosti in skupnega interesa. V ta namen se s Sporazumom v skladu z obveznostmi do STO izboljšajo trgovinski in gospodarski odnosi, utrdi se izvajanje Protokola o trgovini SADC ter se podpira nova trgovinska dinamika med pogodbenicami s progresivno asimetrično liberalizacijo medsebojne trgovine ter se krepi, širi in poglablja sodelovanje na vseh področjih, povezanih s trgovino.

Člen 2

Načela

1. Ta sporazum temelji na temeljnih načelih ter bistvenih in temeljnih elementih Sporazuma iz Cotonouja, kot so določeni v členih 2 in 9 omenjenega sporazuma. Ta sporazum temelji na dosežkih Sporazuma iz Cotonouja in predhodnih sporazumov o partnerstvu AKP-ES na področju regionalnega sodelovanja in povezovanja ter gospodarskega in trgovinskega sodelovanja.

2. Sporazum iz Cotonouja in ta sporazum se izvajata z dopolnjevanjem in medsebojno krepitvijo.

3. Pogodbenice se dogovorijo za sodelovanje pri izvajanju tega sporazuma na način, ki je skladen z razvojnimi politikami in programi regionalnega povezovanja, v katerih sodelujejo ali bi lahko sodelovale države SADC SGP.

4. Pogodbenice se dogovorijo za sodelovanje, da bi izpolnile svoje zaveze in obveznosti ter povečale zmogljivost držav SADC SGP za izvajanje tega sporazuma.

Člen 3

Trajnostni razvoj

1. Pogodbenice znova potrjujejo, da se cilj trajnostnega razvoja uporablja na vseh ravneh njihovega gospodarskega partnerstva in se vključi nanje, pri izpolnjevanju glavnih zavez iz členov 1, 2 in 9 Sporazuma iz Cotonouja ter zlasti splošne zaveze za zmanjšanje in končno izkoreninjenje revščine na način, ki je skladen s cilji trajnostnega razvoja.

2. Pogodbenice razumejo, da se ta cilj uporablja v tem sporazumu kot zaveza, da:

(a) se pri uporabi tega sporazuma v celoti upošteva najboljši človeški, kulturni, gospodarski, socialni, zdravstveni in okoljski interes njihovega prebivalstva in prihodnjih generacij;

(b) metode odločanja vključujejo temeljna načela lastništva, udeležbe in dialoga.

3. Zato se pogodbenice dogovorijo za skupno delovanje proti uresničevanju trajnostnega razvoja, osredotočenega na človeka.

Člen 4

Regionalno povezovanje

1. Pogodbenice priznavajo, da je regionalno povezovanje bistveni element njihovega partnerstva in učinkovit instrument za dosego ciljev tega sporazuma.

2. Pogodbenice znova potrjujejo pomen regionalnega in podregionalnega povezovanja med državami SADC SGP za doseganje boljših gospodarskih priložnosti, večjo politično stabilnost in pospeševanje učinkovitega vključevanja držav v razvoju v svetovno gospodarstvo. Brez poseganja v zaveze iz tega sporazuma o hitrosti in vsebini regionalnega povezovanja odločajo izključno države SADC SGP med izvajanjem svoje suverenosti.

3. Pogodbenice podpirajo zlasti procese povezovanja ter povezane razvojne politike in politične agende, ki temeljijo na Sporazumu o Južnoafriški carinski uniji, podpisanem 21. oktobra 2002, Pogodbi o Južnoafriški razvojni skupnosti, podpisani 17. avgusta 1992, in Ustanovnem aktu Afriške unije, sprejetem 11. julija 2000. Prizadevajo si za graditev in poglabljanje partnerstva na podlagi teh procesov ter za izvajanje tega sporazuma z medsebojno podporo s temi instrumenti, upoštevaje zadevne stopnje razvitosti, potrebe, geografske danosti in strategije trajnostnega razvoja.

Člen 5

Spremljanje

1. Pogodbenice se zavezujejo, da bodo stalno spremljale izvajanje in učinek tega sporazuma prek ustreznih mehanizmov in časovnega usklajevanja znotraj svojih participativnih procesov in institucij ter tistih, ki so vzpostavljeni na podlagi tega sporazuma, da bodo tako zagotovile uresničevanje ciljev Sporazuma, njegovo pravilno izvajanje ter maksimiranje koristi, ki izhajajo iz tega sporazuma, za ljudi, zlasti za najranljivejše skupine.

2. Pogodbenice se prav tako zavezujejo, da se bodo nemudoma posvetovale glede katerega koli vprašanja v zvezi z izvajanjem tega sporazuma.

Člen 6

Sodelovanje na mednarodnih forumih

Pogodbenice si prizadevajo sodelovati na vseh mednarodnih forumih, na katerih se obravnavajo vprašanja, pomembna za ta sporazum.

POGLAVJE 2

Razvojno sodelovanje

Člen 7

Okvir razvojnega sodelovanja

Pogodbenice se zavezujejo sodelovanju za izvedbo tega sporazuma in podpori razvojnim strategijam držav SADC SGP znotraj celotnega procesa regionalnega povezovanja SADC. Sodelovanje je lahko finančno in nefinančno.

Člen 8

Sodelovanje pri financiranju razvoja

1. Pogodbenice priznavajo, da je razvojno sodelovanje ključni element njihovega partnerstva in bistveni dejavnik uresničevanja ciljev tega sporazuma, kakor so določeni v členu 1. Sodelovanje pri financiranju razvoja za regionalno gospodarsko sodelovanje in povezovanje, kakor je opredeljeno v Sporazumu iz Cotonouja, se izvaja kot podpora in spodbujanje prizadevanj držav SADC SGP da se dosežejo cilji tega sporazuma in se maksimirajo njegove predvidene koristi. Področja sodelovanja in tehnične pomoči so, kot je ustrezno, določena v poglavju 3 in drugih poglavjih tega sporazuma. Sodelovanje se izvaja skladno s postopki iz tega člena, se stalno preverja in se po potrebi revidira skladno z določbami člena 108 tega sporazuma.

2. Financiranje Evropske skupnosti [2], ki se nanaša na razvojno sodelovanje med državami SADC SGP in Evropsko skupnostjo v podporo izvajanju tega sporazuma, se izvaja na podlagi pravil in ustreznih postopkov, predvidenih s Sporazumom iz Cotonouja, zlasti postopkov programiranja Evropskega razvojnega sklada, ter na podlagi ustreznih instrumentov, financiranih iz splošnega proračuna Evropske unije. V tem smislu je podpora izvajanju tega začasnega sporazuma, ki vodi k SGP, prednostna naloga.

3. Države članice Evropske unije se skupaj zavezujejo, da bodo z razvojnimi politikami in instrumenti podpirale dejavnosti razvojnega sodelovanja za regionalno gospodarsko sodelovanje in povezovanje ter za izvajanje tega sporazuma v državah SADC SGP in na regionalni ravni, skladno z načeloma dopolnjevanja in učinkovitosti pomoči.

4. Pogodbenice priznavajo, da bodo potrebna zadostna sredstva za izvajanje tega sporazuma in kar največje uresničevanje njegovih koristi. V zvezi s tem pogodbenice sodelujejo, tako da se državam SADC SGP omogoči dostop do drugih finančnih instrumentov ter zagotovijo drugi donatorji, ki so pripravljeni naprej podpirati prizadevanja držav SADC SGP za dosego ciljev tega sporazuma.

5. Pogodbenice se strinjajo, da bi bil mehanizem za financiranje regionalnega razvoja, kot je sklad SGP, uporaben instrument za učinkovito usmerjanje sredstev za financiranje razvoja in izvajanje ukrepov, ki spremljajo SGP. Pogodbenica ES se strinja, da bo podprla prizadevanja regije pri vzpostavljanju takega mehanizma. Pogodbenica ES bo prispevala v sklad po uspešno opravljeni reviziji.

POGLAVJE 3

Področja Sodelovanja

Člen 9

Cilji

Za namene izvajanja tega sporazuma in ob upoštevanju razvojnih politik držav SADC SGP se pogodbenice strinjajo, da so naslednja področja prednostna za trgovinsko in gospodarsko sodelovanje.

Člen 10

Sodelovanje v blagovni menjavi

Cilj sodelovanja na tem področju je povečanje blagovne menjave in zmogljivosti držav SADC SGP za trgovanje, vključno s postopno odpravo tarif in carinskih dajatev, pravilnim izvajanjem pravil o poreklu blaga, instrumenti trgovinske zaščite in fitosanitarnimi ukrepi (SPS) ter tehničnimi ovirami pri trgovanju (TBT), spodbujanjem carinskega sodelovanja in trgovinskimi olajšavami.

Člen 11

Sodelovanje glede ponudbene konkurenčnosti

Cilja sodelovanja po tem členu sta povečanje konkurenčnosti držav SADC SGP ter odprava omejitev ponudbe na ravni države, institucij in zlasti podjetij. To sodelovanje med drugim vključuje področja, kot so proizvodnja, tehnološki razvoj in inovacije, trženje, financiranje, distribucija, prevoz, diverzifikacija gospodarske osnove, pa tudi razvoj zasebnega sektorja, izboljšanje trgovinskega in poslovnega okolja ter podpora malim in srednje velikim podjetjem na področju kmetijstva, ribištva, industrije in storitev.

Člen 12

Sodelovanje pri infrastrukturi za krepitev poslovanja

Cilj sodelovanja po tem členu je razvoj konkurenčnega okolja za krepitev poslovanja na področjih, kot so informacijska in komunikacijska tehnologija (IKT), prevoz in energija.

Člen 13

Sodelovanje v trgovini s storitvami

Pogodbenice se dogovorijo za sodelovanje pri razvoju in krepitvi trgovine s storitvami, kot je opredeljeno v členu 67 naslova IV tega sporazuma.

Člen 14

Sodelovanje v zadevah, povezanih s trgovino

Pogodbenice se dogovorijo za sodelovanje pri razvoju in krepitvi vprašanj, povezanih s trgovino, kot je opredeljeno v členu 67 naslova IV tega sporazuma.

Člen 15

Sodelovanje glede podatkov o trgovini

Cilj sodelovanja po tem členu je izboljšanje zmogljivosti držav SADC SGP pri zbiranju, analizi in širjenju trgovinskih podatkov.

Člen 16

Sodelovanje za krepitev institucionalne zmogljivosti SGP

Cilj sodelovanja po tem členu je podpora institucionalnim strukturam za upravljanje izvajanja SGP, graditev zmogljivosti za trgovinska pogajanja in trgovinsko politiko.

Člen 17

Sodelovanje pri davčni prilagoditvi

1. Pogodbenice priznavajo, da lahko postopna odprava oziroma zmanjševanje carinskih dajatev, določeno v tem sporazumu, vpliva na davčne prihodke držav SADC SGP in se dogovorijo za sodelovanje na tem področju.

2. Pogodbenice se dogovorijo za sodelovanje skladno z določbami člena 8, zlasti:

(a) o podpori davčnim reformam ter

(b) o ukrepih podpore, ki dopolnjujejo davčne reforme za odpravljanje posledic neto davčnega učinka tega sporazuma, ki se bo ugotavljal skladno s skupno dogovorjenim mehanizmom.

Člen 18

Vrste intervencij

Razvojno sodelovanje po tem sporazumu lahko vključuje, vendar ne izključno, naslednje posege, povezane s SGP:

1. razvoj politike;

2. razvoj pravnega in regulativnega okvira;

3. institucionalni/organizacijski razvoj;

4. krepitev zmogljivosti in usposabljanje [3];

5. tehnično-svetovalne storitve;

6. upravne storitve;

7. podporo na področjih SPS in TBT; ter

8. operativno podporo, vključno z opremo, materiali in povezanimi deli.

DEL II

NASLOV 1

BLAGOVNA MENJAVA

POGLAVJE 4

Splošne določbe

Člen 19

Sporazum o prosti trgovini

1. S tem sporazumom se vzpostavlja območje proste trgovine (OPT) med pogodbenicami v skladu s Splošnim sporazumom o tarifah in trgovini (v nadaljnjem besedilu "GATT 1994"), zlasti členom XXIV.

2. OPT upošteva načelo asimetrije, sorazmerno s konkretnimi potrebami in omejitvami zmogljivosti držav SADC SGP v smislu ravni in časovnega usklajevanja za zaveze po tem sporazumu.

3. OPT se bo uporabljalo za trgovino med Evropsko skupnostjo na eni strani in državami SADC SGP na drugi strani.

Člen 20

Področje uporabe

To poglavje se uporablja za proizvode:

1. iz poglavij 01 do 97 razen poglavja 93, ki so določeni v nomenklaturah carinske tarife vsake pogodbenice, skladno s pravili razvrščanja, ki se uporabljajo za harmonizirani sistem poimenovanja in šifrskih oznak blaga (HS), ter

2. s poreklom iz Evropske skupnosti ali držav SADC SGP.

Člen 21

Pravila o poreklu blaga

1. Za namene tega poglavja "s poreklom" pomeni izpolnjevanje pravila o poreklu, določenega v Protokolu 1.

2. V treh letih od začetka veljavnosti tega sporazuma pogodbenice znova pregledajo določbe Protokola 1 zaradi poenostavitve pojmov in metod pri določanju porekla. Pri takem preverjanju pogodbenice upoštevajo razvoj tehnologij, proizvodne procese in vse druge dejavnike, vključno s stalnimi spremembami pravil o poreklu blaga, zaradi katerih so lahko potrebne spremembe določb tega protokola. Vse take spremembe se izvedejo s sklepom Skupnega sveta, kot je opredeljeno v členu 93.

3. Posebna pozornost se pri pregledu nameni določbam, predvidenim v odstavku 2.

Člen 22

Carinske dajatve

1. Carinska dajatev vključuje vse dajatve ali takse, ki se naložijo v zvezi z uvozom blaga, vključno z vsemi oblikami dodatnih davkov ali dodatnih dajatev, vendar ne vključuje:

(a) notranjih davkov ali drugih notranjih dajatev, naloženih skladno s členom III GATT 1994;

(b) protidampinških, izravnalnih ali zaščitnih ukrepov, naloženih skladno z naslovom II;

(c) pristojbin in dajatev za konzularne storitve, naloženih skladno z odstavkom 2, ter

(d) pristojbin in drugih dajatev, naloženih skladno z odstavkom 2.

2. Pristojbine in druge dajatve iz odstavka 1(c) in (d) so omejene na približni strošek opravljenih storitev in niso posredna zaščita domačih proizvodov ali obdavčitev uvoza za fiskalne namene. Temeljijo na konkretnih stopnjah, ki ustrezajo dejanski vrednosti opravljene storitve.

3. Osnovna dajatev, za katero je treba uporabiti postopna znižanja, določena v tem sporazumu, je za vsak proizvod stopnja dajatve v skladu s klavzulo države z največjimi ugodnostmi, ki je dejansko uporabljena na dan začetka veljavnosti tega sporazuma.

4. V primerih, v katerih se tarifna odprava ne začne z začetkom veljavnosti sporazuma, je dajatev, za katero se uporabijo zaporedna znižanja, bodisi osnovna dajatev iz odstavka 3 tega člena bodisi dajatev, ki se uporablja na podlagi načela erga omnes na prvi dan časovnega razporeda za tarifno odpravo, katera od njiju je nižja.

5. Znižane dajatve, izračunane v skladu z razporedi znižanj iz tega sporazuma, se uporabljajo zaokrožene na prvo decimalno mesto, za konkretne dajatve pa na drugo decimalno mesto.

Člen 23

Mirovanje

Od začetka veljavnosti tega sporazuma se v trgovini med pogodbenicami za proizvode, ki so predmet liberalizacije, ne uvedejo nobene nove carinske dajatve, tiste, ki že uporabljajo, pa se ne povečajo.

Člen 24

Carine, davki ali druge pristojbine in dajatve na izvoz

1. V trgovini med Evropsko skupnostjo in državami SADC SGP se od datuma začetka veljavnosti tega sporazuma pri izvozu ne uvedejo nobene nove carine ali dajatve z enakim učinkom, tiste, ki se že uporabljajo, pa se ne povečajo.

2. V izjemnih okoliščinah, kadar lahko države SADC SGP upravičijo posebne potrebe po prihodkih, zaščito mladih gospodarskih panog ali zaščito okolja, lahko te države SADC po posvetovanju s pogodbenico ES uvedejo začasne izvozne davke ali dajatve z enakim učinkom na omejeno število dodatnih proizvodov.

3. Pogodbenice se dogovorijo, da bodo pregledale določbe tega člena v Skupnem svetu najpozneje tri leta po začetku veljavnosti tega sporazuma, pri čemer bodo v celoti upoštevale učinek določb na razvoj in diverzifikacijo gospodarstev držav SADC SGP.

Člen 25

Carinske dajatve za proizvode s poreklom iz držav SADC SGP

1. Pogodbenica ES zagotovi obravnavo prostega dostopa na trg za vse proizvode, razen za tiste iz odstavka 3, ki spadajo na področje uporabe tega sporazuma, in proizvode s poreklom iz Bocvane, Lesota, Mozambika, Namibije in Svazija.

2. Carinske dajatve pri uvozu proizvodov s poreklom iz držav SADC SGP se zmanjšajo ali odpravijo skladno z določbami, opredeljenimi v Prilogi 1.

3. Za uvoz proizvodov, kot je opredeljen v Prilogi 2, se uporablja v njej opredeljena prehodna ureditev.

Člen 26

Carinske dajatve za proizvode s poreklom iz ES

1. Proizvodi s poreklom iz pogodbenice ES se uvažajo v Bocvano, Lesoto, Namibijo in Svazi skladno z obravnavo, opisano v Prilogi 3.

2. Proizvodi s poreklom iz pogodbenice ES se uvažajo v Mozambik skladno z obravnavo, opisano v Prilogi 4.

3. Pogodbenice se dogovorijo, da bodo zgornji prilogi združile v enoten tarifni program za države SADC SGP ko bo Mozambik uvedel HS 2007. Združitev začne veljati s sklepom Skupnega sveta.

Člen 27

Prosti pretok blaga

1. Carinske dajatve za blago s poreklom iz pogodbenice ES ali iz držav SADC SGP se na ozemlju druge pogodbenice poberejo le enkrat.

2. Kakršna koli carina, plačana ob uvozu v državo SADC SGP, se v celoti povrne, ko se blago znova izvozi s carinskega območja države SADC SGP, v katero je bilo blago prvič uvoženo. Ti proizvodi so nato zavezani carini v državi porabe.

3. Pogodbenice se dogovorijo za sodelovanje, da se olajša pretok blaga in poenostavijo carinski postopki.

Člen 28

Ugodnejša obravnava, ki izhaja iz sporazumov o prosti trgovini

1. V zvezi z zadevami, ki jih zajema to poglavje, pogodbenica ES državam SADC SGP prizna ugodnejšo obravnavo, ki se uporablja, ker pogodbenica ES po podpisu tega sporazuma postane pogodbenica sporazuma o prosti trgovini s tretjimi strankami.

2. V zvezi z zadevami, ki jih zajema to poglavje, države SADC SGP pogodbenici ES priznajo ugodnejšo obravnavo, ki se uporablja, ker države SADC SGP ali katera koli država podpisnica SADC SGP po podpisu tega sporazuma postane pogodbenica sporazuma o prosti trgovini z vsako pomembnejšo tretjo ekonomijo.

3. Kadar lahko država SADC SGP dokaže, da je od tretje stranke deležna bistveno ugodnejše obravnave od tiste, ki jo ponuja pogodbenica ES, se pogodbenice posvetujejo in skupaj odločijo o najboljši možnosti izvajanja določb odstavka 2.

4. Določbe tega poglavja se ne razlagajo tako, da pogodbenico ES ali katero koli državo SADC SGP zavezujejo k vzajemni razširitvi prednostne obravnave, ker je pogodbenica ES ali katera koli država SADCSGP na dan podpisa tega sporazuma pogodbenica sporazuma o prosti trgovini s tretjimi strankami.

5. Za namene tega člena "večje tržno gospodarstvo" pomeni katero koli razvito državo ali katero koli državo, ki je imela delež svetovnega blagovnega izvoza večji od 1 odstotka v letu pred začetkom veljavnosti sporazuma o gospodarskem povezovanju iz odstavka 2, ali katero koli skupino držav, ki nastopajo posamezno, skupaj ali s sporazumom o gospodarskem povezovanju in katerih skupni delež svetovnega blagovnega izvoza je bil večji od 1,5 odstotka v letu pred začetkom veljavnosti sporazuma o gospodarskem povezovanju iz odstavka 2.

Člen 29

Posebne določbe o upravnem sodelovanju

1. Pogodbenice se strinjajo, da je upravno sodelovanje bistvenega pomena za izvajanje prednostne obravnave, odobrene na podlagi tega naslova, in nadzor nad njo, ter poudarjajo svojo zavezanost boju proti nepravilnostim in goljufijam v carinskih in povezanih zadevah.

2. Pogodbenice se tudi dogovorijo za sodelovanje pri zagotavljanju, da se s potrebnimi institucionalnimi strukturami odgovornim oblastem omogoča učinkovito in pravočasno odzivanje na zahteve za pomoč.

3. Za namen tega člena in brez poseganja v člen 9 Protokola 2 nezmožnost zagotoviti upravno sodelovanje med drugim pomeni:

(a) ponavljajočo nezmožnost spoštovanja obveznosti preverjanja porekla zadevnih proizvodov iz člena 34 Protokola 1;

(b) stalno zavračanje ali nepotrebno odlašanje pri izvajanju in/ali sporočanju rezultatov naknadnega preverjanja dokazila o poreklu iz člena 34 Protokola 1;

(c) stalno zavračanje ali nepotrebno odlašanje pri pridobivanju pooblastil za izvajanje misij upravnega sodelovanja, da bi se preverila verodostojnost dokumentov ali točnost informacij, pomembnih za dodelitev zadevne prednostne obravnave, iz člena 7 Protokola 2.

4. Za namen tega člena je nepravilnosti ali goljufijo med drugim mogoče ugotoviti, kadar se uvoz blaga, ki presega običajno raven proizvodnje in izvoznih zmogljivosti druge pogodbenice, brez zakonite obrazložitve močno poveča in je to povezano z objektivnimi informacijami o nepravilnostih ali goljufiji.

5. Kadar pogodbenica oziroma država SADC SGP na podlagi objektivnih informacij ugotovi nezmožnost upravnega sodelovanja in/ali nepravilnosti ali goljufijo, lahko zadevna pogodbenica v izjemnih okoliščinah začasno opusti prednostno obravnavo zadevnih proizvodov in njihovega posebnega porekla skladno s tem členom. Za namene tega člena izjemne okoliščine pomenijo okoliščine, ki imajo ali bi lahko imele bistven negativni učinek na pogodbenico ali državo SADC SGP, če bi se ustrezna prednostna obravnava zadevnih proizvodov nadaljevala.

6. Pri uporabi začasne opustitve veljajo naslednji pogoji:

(a) Pogodbenica oziroma država SADC SGP, ki je na podlagi objektivnih informacij ugotovila nezmožnost zagotavljanja upravnega sodelovanja in/ali nepravilnosti ali goljufijo, o svojih ugotovitvah in objektivnih informacijah brez nepotrebnega odlašanja obvesti Odbor za trgovino in razvoj ter na podlagi vseh ustreznih informacij in objektivnih ugotovitev začne posvetovanja znotraj Odbora za trgovino in razvoj za iskanje rešitve, sprejemljive za obe pogodbenici.

(b) Kadar pogodbenice začnejo posvetovanja znotraj Odbora za trgovino in razvoj, kot je navedeno zgoraj, in se v treh mesecih po obvestilu ne dogovorijo o sprejemljivi rešitvi, lahko zadevna pogodbenica oziroma država SADC SGP začasno opusti prednostno obravnavo zadevnih proizvodov in zadevnega posebnega porekla. O začasni opustitvi se brez nepotrebnega odlašanja obvesti Odbor za trgovino in razvoj.

(c) Začasne opustitve po tem členu so omejene na tiste, ki so nujne za zaščito finančnih interesov pogodbenice ali zadevne države SADC SGP. Ne presegajo obdobja šestih mesecev, ki se lahko podaljša. O začasnih opustitvah se takoj po njihovem sprejetju obvesti Odbor za trgovino in razvoj. O opustitvah se redno posvetuje v Odboru za trgovino in razvoj, zlasti da se opustitve prenehajo uporabljati takoj, ko pogojev za njihovo uporabo ni več.

Člen 30

Upravljanje upravnih napak

Pogodbenice si priznavajo medsebojno pravico do popravljanja upravnih napak med izvajanjem tega sporazuma. Kadar se ugotovijo napake, lahko katera koli pogodbenica od Odbora za trgovino in razvoj zahteva, naj preuči možnosti za sprejetje ustreznih ukrepov za razrešitev položaja.

Člen 31

Carinske unije in območja proste trgovine

1. Ta sporazum ne preprečuje ohranjanja ali vzpostavljanja carinskih unij, območij proste trgovine ali drugih dogovorov med katero od pogodbenic in tretjimi državami, dokler ne spreminjajo pravic in obveznosti, določenih v tem sporazumu.

2. V Skupnem svetu se pogodbenica ES in države SADC SGP posvetujejo o sporazumih o ustanovitvi ali prilagoditvi carinskih unij ali območij proste trgovine, in kadar se zahteva, o drugih pomembnejših zadevah, povezanih z njihovimi trgovinskimi politikami do tretjih držav.

NASLOV II

INSTRUMENTI TRGOVINSKE ZAŠČITE

POGLAVJE 5

Člen 32

Protidampinški in izravnalni ukrepi

Pravice in obveznosti pogodbenice ES ali držav SADS SGP v zvezi z uporabo protidampinških ali izravnalnih ukrepov se urejajo z ustreznimi sporazumi STO. Morebitni spori v zvezi s temi ukrepi se rešujejo izključno s postopki STO za reševanje sporov.

Člen 33

Večstranski zaščitni ukrepi

1. Ob upoštevanju določb tega člena nič v tem sporazumu državam SADC SGP in pogodbenici ES ne preprečuje sprejetja ukrepov v skladu s členom XIX GATT 1994, STO Sporazumom o zaščitnih ukrepih, členom 5 Sporazuma o kmetijstvu, priloženega Sporazumu o ustanovitvi Svetovne trgovinske organizacije iz Marakeša, ter drugimi ustreznimi sporazumi STO.

2. Ne glede na odstavek 1 pogodbenica ES ob upoštevanju splošnih razvojnih ciljev tega sporazuma in majhnosti gospodarstev držav SADC SGP uvoz iz katere koli države SADC SGP izloči iz ukrepov, sprejetih v skladu s členom XIX GATT 1994, Sporazumom STO o zaščitnih ukrepih in členom 5 Sporazuma o kmetijstvu.

3. Določbe odstavka 2 se uporabljajo pet let, začenši z datumom začetka veljavnosti Sporazuma. Najpozneje 120 dni pred koncem tega obdobja Skupni svet držav SADC SGP-ES pregleda izvajanje teh določb ob upoštevanju razvojnih potreb držav SADC SGP da ugotovi, ali naj se njihova uporaba podaljša.

4. Določbe odstavka 1 niso predmet določb o reševanju sporov tega sporazuma.

Člen 34

Dvostranski zaščitni ukrepi

1. Ne glede na člen 33 lahko pogodbenica po preučitvi alternativnih rešitev uporabi časovno omejene zaščitne ukrepe, ki odstopajo od določb členov 25 in 26, pod pogoji in v skladu s postopki iz tega člena.

2. Zaščitni ukrepi iz odstavka 1 tega člena se lahko sprejmejo, kadar se proizvod s poreklom iz ene pogodbenice uvaža na ozemlje druge pogodbenice v tako povečanih količinah in pod takimi pogoji, da to povzroči ali bi lahko povzročilo:

(a) resno škodo domači industriji, ki proizvaja podobne ali neposredno konkurenčne proizvode na ozemlju pogodbenice uvoznice, ali

(b) motnje v sektorju gospodarstva, ki proizvaja podobne ali neposredno konkurenčne proizvode, zlasti tam, kjer te motnje povzročajo večje socialne probleme ali težave, ki bi lahko privedle do resnega poslabšanja gospodarskih razmer v pogodbenici uvoznici, ali

(c) motnje na trgih podobnih ali neposredno konkurenčnih kmetijskih proizvodov [4] ali v mehanizmih, ki te trge upravljajo.

3. Zaščitni ukrepi iz tega člena ne smejo trajati dlje, kot je potrebno za odpravo ali preprečitev resne škode ali motenj, kot so opredeljene v odstavku 2 tega člena.

4. Ti zaščitni ukrepi, ki jih sprejme pogodbenica uvoznica, lahko vključujejo le enega ali več naslednjih elementov:

(a) opustitev nadaljnjega znižanja stopnje uvozne dajatve za zadevni proizvod, kakor je opredeljeno v tem sporazumu, ali

(b) povišanje carinskih dajatev za zadevne proizvode do ravni, ki ne presega carine, ki se uporablja za druge članice STO, ali

(c) uvedbo tarifnih kvot za zadevni proizvod.

5. Brez poseganja v odstavke 1, 2 in 3 tega člena, kadar se kateri koli proizvod s poreklom iz ene ali več držav SADC SGP uvaža v tako povečanih količinah in pod takimi pogoji, da povzroči ali bi lahko povzročil enega od primerov, navedenih v odstavku 2(a), (b) in (c) tega člena, v podobnem ali neposredno konkurenčnem proizvodnem sektorju v eni ali več najbolj oddaljenih regijah pogodbenice ES, lahko pogodbenica ES sprejme nadzorne ali zaščitne ukrepe, omejene na zadevno regijo ali regije, skladno s postopki iz odstavkov od 6 do 9.

6. (a) Brez poseganja v odstavke 1, 2 in 3 tega člena, kadar se kateri koli proizvod s poreklom iz pogodbenice ES uvaža v tako povečanih količinah in pod takimi pogoji, da v državi SADC SGP, da povzroči ali bi lahko povzročil enega od primerov, navedenih v odstavku 2(a), (b) in (c) tega člena, lahko zadevna država SADC SGP sprejme nadzorne ali zaščitne ukrepe, omejene na svoje ozemlje, skladno s postopki iz odstavkov od 7 do 10 tega člena.

(b) Država SADC SGP lahko sprejme zaščitne ukrepe iz odstavka 2 tega člena, kadar se proizvod s poreklom iz pogodbenice ES zaradi znižanja carin uvaža na njeno ozemlje v tako povečanih količinah in pod takimi pogoji, da to povzroči ali bi lahko povzročilo motnje v mladi gospodarski panogi, ki proizvaja podobne ali neposredno konkurenčne proizvode. Taka določba se uporablja 12 let za Bocvano, Namibijo in Svazi ali 15 let za NRD od datuma začetka veljavnosti tega sporazuma. To obdobje uporabe se lahko znova podaljša na podlagi pregleda, ki ga opravi Skupni svet, glede na splošno doseženo raven razvoja, ki so ga dosegle države SADC SGP. Ukrepi morajo biti sprejeti skladno s postopki iz odstavkov od 6 do 9 tega člena.

7. (a) Zaščitni ukrepi iz tega člena se ohranijo le toliko časa, kolikor je potrebno za preprečitev ali odpravo resne škode ali motenj, kakor so te opredeljene v odstavkih 2, 5 in 6 tega člena.

(b) Zaščitni ukrepi iz tega člena se ne uporabljajo več kot dve leti. Kadar okoliščine, ki upravičujejo uvedbo zaščitnih ukrepov, še vedno obstajajo, se lahko taki ukrepi podaljšajo za nadaljnje obdobje največ dveh let. Kadar ena ali več držav SADC SGP uporabi zaščitni ukrep ali kadar pogodbenica ES uporabi ukrep, omejen na ozemlje ene ali več svojih najbolj oddaljenih regij, pa se tak ukrep lahko uporablja največ štiri leta, in če okoliščine, ki upravičujejo uvedbo zaščitnih ukrepov, še vedno obstajajo, se lahko podaljša za nadaljnja štiri leta.

(c) Zaščitni ukrepi iz tega člena, ki veljajo več kot eno leto, morajo vsebovati jasne elemente, po katerih so postopoma, najpozneje pa po preteku določenega obdobja, odpravljeni.

(d) Noben zaščitni ukrep iz tega člena se najmanj eno leto po izteku ukrepa ne sme uporabiti za uvoz proizvoda, za katerega je prej veljal tak ukrep.

8. Za izvajanje zgornjih odstavkov se uporabljajo naslednje določbe:

(a) Kadar pogodbenica meni, da obstaja ena od okoliščin iz odstavkov 2, 5 in/ali 6, zadevo nemudoma predloži v proučitev Odboru za trgovino in razvoj.

(b) Odbor za trgovino in razvoj lahko pripravi kakršno koli priporočilo, potrebno za popravo okoliščin, ki so nastale. Če v 30 dneh od dneva, ko je bila zadeva predložena Odboru za trgovino in razvoj, slednji ni pripravil nobenega priporočila za popravo okoliščin ali če ni bila dosežena nobena druga zadovoljiva rešitev, lahko pogodbenica uvoznica sprejme ustrezne ukrepe za popravo okoliščin v skladu s tem členom.

(c) Zadevna pogodbenica ali država SADC SGP še pred sprejetjem katerega koli ukrepa, predvidenega v tem členu, oziroma v primerih, za katere se uporablja odstavek 9 tega člena, čim prej Odboru za trgovino in razvoj predloži vse ustrezne informacije, potrebne za temeljito proučitev položaja, z namenom, da se za zadevne pogodbenice poišče sprejemljiva rešitev.

(d) Pri izbiri zaščitnih ukrepov v skladu s tem členom je treba dati prednost tistim, ki najmanj motijo izvajanje tega sporazuma.

(e) O vseh zaščitnih ukrepih, sprejetih na podlagi tega člena, se nemudoma obvesti Odbor za trgovino in razvoj, ki se o njih redno posvetuje, zlasti z namenom določitve časovnega razporeda za njihovo odpravo, takoj ko okoliščine to dopuščajo.

9. V kritičnih okoliščinah, ko bi odlašanje povzročilo težko popravljivo škodo, lahko zadevna pogodbenica uvoznica – bodisi pogodbenica ES bodisi ena oziroma več držav SADC SGP – sprejme začasne ukrepe, predvidene v odstavkih 3, 5 in/ali 6, ne da bi izpolnila zahteve iz odstavka 8. Taki ukrepi lahko trajajo največ 180 dni, kadar jih sprejme pogodbenica ES, in 200 dni, kadar jih sprejmejo države SADC SGP ali kadar so ukrepi, ki jih sprejme pogodbenica ES, omejeni na ozemlje ene ali več njenih najbolj oddaljenih regij. Trajanje katerega koli začasnega ukrepa se šteje kot del začetnega obdobja in kakršnega koli podaljšanja iz odstavka 6. Pri sprejemanju takih začasnih ukrepov se upoštevajo interesi vseh udeleženih strank. Zadevna pogodbenica uvoznica obvesti drugo zadevno pogodbenico ter zadevo nemudoma predloži v proučitev Odboru za trgovino in razvoj.

10. Če pogodbenica uvoznica pri uvozu proizvoda uporablja upravni postopek, katerega namen je zagotoviti hitre informacije o gibanju trgovinskih tokov, ki bi utegnili povzročiti probleme iz tega člena, o tem nemudoma obvesti Odbor za trgovino in razvoj.

11. Za zaščitne ukrepe, sprejete na podlagi določb tega člena, ne veljajo določbe STO o reševanju sporov.

POGLAVJE 6

Netarifni Ukrepi

Člen 35

Prepoved količinskih omejitev

Vse prepovedi ali omejitve uvoza ali izvoza blaga med pogodbenicami razen carin in davkov ter pristojbin in drugih dajatev iz člena 22 tega sporazuma, kadar se uveljavljajo s kvotami, uvoznimi ali izvoznimi dovoljenji ali drugimi ukrepi, se odpravijo z začetkom veljavnosti tega sporazuma, razen če so upravičeni med izjemami člena XI GATT 1994. Ne uvedejo se nobeni novi taki ukrepi. Določbe tega člena ne posegajo v določbe člena 32 naslova II o protidampinških in izravnalnih ukrepih.

Člen 36

Nacionalna obravnava na področju notranjega obdavčenja in ureditve

1. Za uvožene proizvode s poreklom iz druge pogodbenice se neposredno ali posredno ne zaračunavajo notranji davki ali katere koli druge vrste notranjih dajatev, ki presegajo tiste, ki se neposredno ali posredno uporabljajo za podobne domače proizvode. Pogodbenice in države SADC SGP tudi sicer ne uporabljajo notranjih davkov ali drugih notranjih dajatev za zaščito podobnih domačih proizvodov.

2. Obravnava uvoženih proizvodov s poreklom iz druge pogodbenice ne sme biti nič manj ugodna od tiste, ki jo podobnim domačim proizvodom zagotavljajo vsi zakoni, predpisi in zahteve, ki vplivajo na njihovo prodajo na notranjem trgu, ponudbe za prodajo, nakup, prevoz, distribucijo ali uporabo. Določbe tega odstavka ne nasprotujejo uporabi različnih notranjih prevoznih dajatev, ki temeljijo izključno na gospodarskem izkoriščanju prevoznih sredstev in ne na izvoru proizvoda.

3. Nobena pogodbenica ali država SADC SGP ne uvede ali ohranja nobenega notranjega količinskega predpisa glede mešanja, predelave ali uporabe proizvodov v določenih količinah ali razmerjih, ki neposredno ali posredno zahteva, da je treba določeno količino ali razmerje katerega koli proizvoda, za katerega velja predpis, dobaviti iz domačih virov. Nobena pogodbenica ali država SADC SGP tudi sicer ne uporablja notranjih količinskih predpisov, da bi zaščitila domačo proizvodnjo.

4. Določbe tega člena ne preprečujejo plačila subvencij izključno domačim proizvajalcem, vključno s plačili domačim proizvajalcem, ki izhajajo iz prihodka od notranjih davkov ali dajatev, ki se uporabljajo skladno z določbami tega člena, in subvencij, ki se izvajajo prek vladnih odkupov domačih proizvodov.

POGLAVJE 7

Carinske in trgovinske olajšave

Člen 37

Cilji

Cilji pogodbenic v tem poglavju so:

1. okrepiti sodelovanje na področju carinskih in trgovinskih olajšav za zagotovitev, da ustrezna zakonodaja in postopki ter upravna zmogljivost carinskih organov izpolnjujejo cilje učinkovitega nadzora in spodbujanja trgovinskih olajšav;

2. spodbujati uskladitev carinske zakonodaje in postopkov;

3. zagotoviti, da zakoniti cilji javne politike, vključno s tistimi, ki so povezani z varnostjo in preprečevanjem goljufij na področju carin in trgovinskih olajšav, nikakor niso ogroženi, ter

4. zagotoviti potrebno podporo carinskim upravam držav SADC SGP za učinkovito izvajanje tega sporazuma.

Člen 38

Carinsko in upravno sodelovanje

1. Za zagotovitev skladnosti z določbami tega naslova in učinkovit odziv na cilje iz člena 37 pogodbenice storijo naslednje:

(a) izmenjujejo si informacije o carinski zakonodaji in postopkih;

(b) skupaj razvijejo pobude v zvezi s trgovinskimi in carinskimi olajšavami ter krepitvijo upravne zmogljivosti;

(c) izmenjujejo izkušnje in najboljše prakse o boju proti korupciji in goljufijam v zadevah v zvezi s tem poglavjem;

(d) izmenjujejo izkušnje in najboljše prakse o zadevah v zvezi z uvoznimi, izvoznimi in tranzitnimi postopki ter o zadevah v zvezi z izboljšanjem storitev za poslovno skupnost;

(e) izmenjujejo izkušnje in najboljše prakse o olajševanju tranzita;

(f) omogočajo izmenjavo izvedencev med carinskimi upravami in

(g) spodbujajo usklajevanje med vsemi sorodnimi agencijami, tako znotraj kot zunaj svojih meja.

2. Pogodbenica ES in države SADC SGP bodo pripravile in razvile okrepljeno sodelovanje o izvajanju Okvira Svetovne carinske organizacije o standardih za zaščito in olajševanje svetovne trgovine. Treba bo izpolniti pogoje Svetovne carinske organizacije in zlasti izvajati ustrezno zakonodajo in ukrepe na tem področju v pogodbenici ES in navedenih državah SADC SGP. To sodelovanje vključuje pobude, usmerjene k medsebojnemu priznavanju statusa pooblaščenega gospodarskega subjekta (AEO) in izmenjavi vnaprejšnjih informacij za učinkovito oceno tveganja in upravljanja za varnostne namene.

3. Ne glede na odstavka 1 in 2 pogodbenice zagotovijo medsebojno upravno pomoč v carinskih zadevah skladno z določbami Protokola 2 o medsebojni upravni pomoči v carinskih zadevah.

Člen 39

Carinska zakonodaja in postopki

1. Pogodbenice se strinjajo, da morajo njihova trgovinska in carinska zakonodaja in postopki temeljiti na:

(a) revidirani Kjotski konvenciji o poenostavitvi in uskladitvi carinskih postopkov, vsebinskih elementih Okvira Svetovne carinske organizacije o standardih za zaščito in olajševanje svetovne trgovine, Mednarodne konvencije o harmoniziranem sistemu in drugih mednarodnih instrumentih in standardih, ki se uporabljajo na področju carine in trgovine;

(b) potrebi po zaščiti in pospeševanju zakonite trgovine;

(c) potrebi po izogibanju nepotrebnim in diskriminacijskim obremenitvam gospodarskih subjektov, potrebi po zaščiti pred goljufijami in korupcijo ter potrebi po zagotavljanju nadaljnjih olajšav za subjekte, ki dosegajo visoko raven skladnosti;

(d) potrebi po tem, da vsaka pogodbenica uporabi enotne upravne listine oziroma elektronske ustreznice;

(e) uporabi sodobnih carinskih tehnik, vključno z ocenjevanjem tveganja, poenostavljenimi postopki za vnos in sprostitev blaga, nadzorom po sprostitvi in revizijami v podjetjih;

(f) preglednosti, učinkovitosti in sorazmernosti za znižanje stroškov in povečanje predvidljivosti za gospodarske subjekte;

(g) potrebi po nediskriminaciji z vidika zahtev in postopkov, ki se uporabljajo za uvoz, izvoz in blago v tranzitu, čeprav je dovoljeno, da se pošiljke obravnavajo različno glede na objektivne kriterije ocenjevanja tveganja;

(h) postopnem razvoju sistemov, vključno s tistimi, ki temeljijo na informacijski tehnologiji, tako za izvozne kot uvozne postopke, da se olajša izmenjava podatkov med gospodarskimi subjekti, carinskimi upravami in drugimi agencijami;

(i) sprejetju sistemov, ki olajšujejo uvoz blaga z uporabo poenostavljenih carinskih postopkov in procesov, vključno s carinjenjem, ki se opravi pred prihodom;

(j) odpravi zahtev po obvezni uporabi pregledov pred odpremo, kot je opredeljena v Sporazumu STO o pregledih pred odpremo, ali enakovrednega postopka.

(k) uporabi pravil, ki zagotavljajo sorazmernost morebitnih kazni za manjše kršitve carinskih predpisov ali postopkovnih zahtev in katerih uporaba ne vodi v neupravičene zamude pri carinjenju;

(l) sistemu zavezujočih odločitev o carinskih zadevah, zlasti o tarifni uvrstitvi in pravil o poreklu, v skladu s predpisi svoje zakonodaje;

(m) olajševanju tranzita;

(n) odpravi vseh zahtev po obvezni uporabi carinskih posrednikov ter,

(o) preglednih in nediskriminacijskih pravilih glede izdajanja dovoljenj carinskim posrednikom.

2. Za izboljšanje delovnih metod in zagotovitev preglednosti in učinkovitosti carinskih postopkov pogodbenice:

(a) zagotovijo vzdrževanje najvišjih standardov poštenosti z uporabo protikorupcijskih ukrepov na tem področju;

(b) sprejmejo nadaljnje korake za zmanjšanje, poenostavitev in standardizacijo podatkov v dokumentaciji, ki jih zahtevajo carinske in druge sorodne agencije;

(c) poenostavijo, kadar je to mogoče, zahtev in formalnosti v zvezi s hitro prepustitvijo in carinjenjem blaga;

(d) zagotovijo učinkovite, hitre in nediskriminacijske postopke, ki omogočajo pravico do pritožbe proti odločitvam in sklepom in drugim upravnim ukrepom carinske uprave in drugih agencij, ki vplivajo na uvoz, izvoz ali blago v tranzitu. Pritožbeni postopki morajo biti lahko dostopni vsem, tudi malim in srednje velikim podjetjem, ter

(e) ustvarijo razmere za učinkovito uveljavljanje zakonodajnih zahtev.

Člen 40

Olajševanje tranzita

1. Pogodbenice oziroma države SADC SGP zagotovijo prost tranzit prek svojega ozemlja po poti, ki je za tranzit najustreznejša. Morebitni nadzor ali zahteve morajo biti nediskriminacijski, sorazmerni in enotno uporabljeni.

2. Brez poseganja v zakonit carinski nadzor se pogodbenicam dodeli prometna in tranzitna obravnava, ki ni nič manj ugodna kot obravnava, ki se dodeli domačemu blagu, izvozu in uvozu in njegovim premikom.

3. Pogodbenice ali države SADC SGP izvajajo povezane prevozne ureditve, ki ob predložitvi ustreznega jamstva omogočajo tranzit blaga brez plačila carin ali drugih dajatev.

4. Pogodbenice ali države SADC SGP spodbujajo in izvajajo regionalne tranzitne postopke.

5. Pogodbenice ali države SADC SGP uporabljajo mednarodne standarde in instrumente v zvezi s tranzitom.

6. Pogodbenice ali države SADC SGP spodbujajo usklajevanje med vsemi zadevnimi agencijami, tako znotraj kot zunaj svojih meja.

Člen 41

Pristojbine in dajatve

1. Pristojbine in dajatve morajo biti razumne in ne smejo presegati stroška zagotovljene storitve v zvezi s katero koli konkretno transakcijo in se ne smejo izračunati na osnovi ad valorem.

2. Pristojbine in dajatve se ne naložijo za konzularne storitve.

Člen 42

Odnosi s poslovno skupnostjo

Pogodbenice se strinjajo:

1. da se zagotovi javna objava vse carinske zakonodaje, postopkov ter pristojbin in drugih dajatev, pa tudi, če je le mogoče, ustreznih razlag, po možnosti z elektronskimi sredstvi;

2. glede potrebe po pravočasnem in rednem dialogu med trgovinskimi predstavniki o zakonodajnih predlogih in postopkih v zvezi s carinskimi in trgovinskimi postopki;

3. da se, če je ustrezno, uvede nova ali spremenjena zakonodaja in postopki ter njihov začetek veljavnosti na način, ki trgovcem omogoči, da se dobro pripravijo na njihovo uporabo. Pogodbenice javno objavijo pomembna upravna obvestila, vključno z zahtevami agencij in vstopnimi postopki, delovnim časom in operativnimi postopki carinskih uradov v pristaniščih in na mejnih prehodih ter kontaktnimi točkami za informacijske poizvedbe, in

4. da podpirajo sodelovanje med subjekti in ustreznimi upravami z uporabo instrumentov, kot so memorandumi o soglasju.

Člen 43

Carinsko vrednotenje

1. Sporazum o izvajanju člena VII GATT 1994 ureja pravila carinskega vrednotenja, ki se uporabljajo v trgovini med pogodbenicami.

2. Pogodbenice sodelujejo z namenom, da dosežejo skupni pristop k vprašanjem v zvezi s carinskim vrednotenjem.

Člen 44

Uskladitev carinskih standardov na regionalni ravni

Pogodbenice spodbujajo uskladitev carinske zakonodaje in postopkov, standardov in zahtev. O vsebini in hitrosti tega procesa odloča vsaka pogodbenica.

Člen 45

Podpora carinskim upravam držav SADC SGP

1. Pogodbenice priznavajo pomen podpore carinskim upravam držav SADC SGP za izvajanje tega poglavja, skladno z določbami poglavja 2 dela I tega sporazuma.

2. Prednostna področja podpore so:

(a) uporaba sodobnih carinskih tehnik, ki vključuje:

i) ocenjevanje tveganja,

ii) nadzor po sprostitvi in

iii) avtomatizacijo carinskih postopkov;

(b) nadzor nad carinskim vrednotenjem, tarifnimi uvrstitvami in pravili o poreklu, vključno z izpolnjevanjem zahteve člena 39(1)(j) tega sporazuma;

(c) pospeševanje tranzita in povečanje učinkovitosti regionalnih tranzitnih ureditev;

(d) vprašanja preglednosti v zvezi z objavo in upravljanjem vseh trgovinskih predpisov, pa tudi ustreznih pristojbin in formalnosti;

(e) uvedba in izvajanje postopkov in praks, ki izražajo mednarodne instrumente in standarde, ki se uporabljajo na področju carine in trgovine, med drugim revidirano Kjotsko konvencijo o poenostavitvi in uskladitvi carinskih postopkov ter Okvir Svetovne carinske organizacije o standardih za zaščito in olajševanje svetovne trgovine.

3. Pogodbenice priznavajo potrebo po študijah ocene posebnih potreb, v katerih se upošteva situacija v vsaki državi, z uporabo instrumentov STO in WCO za ocenjevanje potreb ali drugega medsebojno dogovorjenega instrumenta.

Člen 46

Prehodne ureditve

1. Pogodbenice priznavajo potrebo po prehodnih ureditvah, da se zagotovi gladko izvajanje določb tega poglavja.

2. Glede na potrebo po povečanju zmogljivosti držav SADC SGP na področju olajševanja carine in trgovine ter brez poseganja v njihove zaveze STO imajo države SADC SGP na voljo prehodno obdobje ugodnosti petih let za izpolnitev zahtev iz členov 39, 40, 41 in 42 tega poglavja, kadar ob začetku veljavnosti tega sporazuma obstaja potreba po krepitvi zmogljivosti.

3. Kadar potrebne zmogljivosti še niso dosežene, lahko Skupni svet prizna dveletno podaljšanje tega prehodnega obdobja.

Člen 47

Posebni odbor za carinske in trgovinske olajšave

1. Pogodbenice s tem ustanovijo posebni odbor za carinske in trgovinske olajšave, ki ga sestavljajo predstavniki pogodbenic.

2. Funkcije posebnega odbora za carinske in trgovinske olajšave med drugim vključujejo:

(a) spremljanje izvajanja in upravljanja določb tega poglavja in Protokola o pravilih o poreklu blaga;

(b) zagotavljanje foruma za posvetovanje in razpravo o vseh zadevah, ki zadevajo carino, vključno s pravili o poreklu, splošnimi carinskimi postopki, carinskem vrednotenju, tarifni uvrstitvi, tranzitu in medsebojno upravno pomočjo v carinskih zadevah;

(c) krepitev sodelovanja pri razvoju, uporabi in izvajanju pravil o poreklu ter povezanih carinskih postopkov, splošnih carinskih postopkov in medsebojne upravne pomoči v carinskih zadevah;

(d) krepitev sodelovanja pri krepitvi zmogljivosti in tehnični pomoči;

(e) spremljanje izvajanja člena 44 tega sporazuma in

(f) vse druge zadeve, o katerih se pogodbenice dogovorijo v zvezi s tem poglavjem.

3. Posebni odbor za carinske in trgovinske olajšave se sestane na dan in z dnevnim redom, o katerih se pogodbenice dogovorijo vnaprej.

4. Posebnemu odboru za carinske in trgovinske olajšave izmenično predseduje vsaka od pogodbenic.

5. Posebni odbor za carinske in trgovinske olajšave poroča Odboru za trgovino in razvoj.

POGLAVJE 8

Tehnične ovire pri trgovanju

Člen 48

Večstranske obveznosti

1. Pogodbenice potrjujejo svojo zavezanost pravicam in obveznostim, določenim v Sporazumu Svetovne trgovinske organizacije o tehničnih ovirah v trgovini (v nadaljnjem besedilu "Sporazum TBT").

2. Te pravice in obveznosti so podlaga za dejavnosti pogodbenic po tem poglavju.

Člen 49

Cilji

1. Pogodbenice se dogovorijo za sodelovanje, da bi pospeševale in povečevale medsebojno blagovno menjavo z opredeljevanjem, preprečevanjem in odpravo nepotrebnih ovir pri trgovanju na podlagi Sporazuma TBT.

2. Pogodbenice se zavezujejo sodelovanju pri krepitvi regionalnega povezovanja in zlasti povezovanja držav SADC SGP ter sodelovanju v zvezi z zadevami, ki se nanašajo na tehnične ovire pri trgovanju.

3. Pogodbenice se zavezujejo vzpostavitvi in krepitvi tehnične zmogljivosti držav SADC SGP glede vprašanj v zvezi s tehničnimi ovirami pri trgovanju.

Člen 50

Področje uporabe in opredelitev pojmov

1. Določbe tega poglavja se uporabljajo za tehnične predpise, standarde in postopke za ugotavljanje skladnosti, kot so določeni v Sporazumu TBT, če ti vplivajo na trgovino, ki jo ureja ta sporazum.

2. V tem poglavju se uporabljajo opredelitve, uporabljene v Sporazumu TBT.

Člen 51

Sodelovanje in regionalno povezovanje

Pogodbenice se strinjajo, da je sodelovanje med nacionalnimi in regionalnimi organi, ki se ukvarjajo z zadevami TBT, tako v javnem kot zasebnem sektorju, pomembno za pospeševanje trgovine v regiji in med pogodbenicami, pa tudi za celotni proces regionalnega povezovanja, in se zavezujejo sodelovanju v ta namen.

Člen 52

Preglednost

Pogodbenice znova potrjujejo načelo preglednosti pri uporabi tehničnih predpisov in standardov skladno s Sporazumom TBT.

Pogodbenice priznavajo pomen učinkovitih mehanizmov za posvetovanje, obveščanje in izmenjavo informacij v zvezi s tehničnimi predpisi in standardi skladno s Sporazumom TBT.

Člen 53

Ukrepi za opredeljevanje, preprečevanje in odpravo tehničnih ovir pri trgovanju

Pogodbenice se dogovorijo, da bodo opredelile in izvajale mehanizme, opredeljene v Sporazumu TBT, ki so najprimernejši za posamezne prednostne zadeve ali sektorje. Taki mehanizmi lahko vključujejo:

1. poglobitev medsebojnega sodelovanja za omogočanje dostopa do trgov pogodbenic s povečevanjem medsebojnega poznavanja in razumevanja sistemov na področju tehničnih predpisov, standardov, meroslovja, akreditacije in ugotavljanja skladnosti;

2. izmenjavo informacij, opredeljevanje in izvajanje ustreznih mehanizmov za posamezne zadeve ali sektorje, tj. usklajenost z mednarodnimi standardi, zanesljivost dobaviteljeve izjave o skladnosti, uporabo mednarodno priznane akreditacije za priznanje usposobljenosti organov za ugotavljanje skladnosti ter uporabo mednarodnih programov za preskušanje in potrjevanje proizvodov;

3. opredeljevanje in organizacijo področnih posegov v tehnične predpise in ugotavljanje skladnosti za olajševanje razumevanja in dostopa do zadevnih trgov. Ti sektorji se bodo izbrali ob upoštevanju ključnih področij trgovine, vključno s prednostnimi proizvodi;

4. razvoj dejavnosti in ukrepov sodelovanja za podporo izvajanju pravic in obveznosti po Sporazumu TBT;

5. kadar je ustrezno, razvoj skupnih pogledov in pristopov k praksam tehnične ureditve, vključno s preglednostjo, posvetovanjem, nujnostjo in sorazmernostjo, uporabo mednarodnih standardov, zahtev v zvezi z ugotavljanjem skladnosti, uporabo ocene učinka in tveganja, uveljavljanjem in tržnim nadzorom;

6. spodbujanje usklajevanja, kadar je le mogoče in na področjih skupnega interesa, za približevanje mednarodnim standardom, ter uporabo teh standardov v razvoju tehničnih predpisov in postopkov za ugotavljanje skladnosti;

7. zavezanost pravočasnemu razmisleku o sklenitvi sporazumov o medsebojnem priznavanju na področjih vzajemnega gospodarskega interesa;

8. spodbujanje sodelovanja med organizacijami pogodbenic in držav SADC SGP odgovornimi za tehnične predpise, meroslovje, standardizacijo, preskušanje, potrjevanje, pregledovanje in akreditacijo, ter

9. spodbujanje sodelovanja držav SADC SGP v mednarodnih organih za določanje standardov.

Člen 54

Izvajanje

Pogodbenice se strinjajo, da ima Odbor za trgovino in razvoj po tem poglavju pristojnosti, da:

1. spremlja in pregleduje njegovo izvajanje;

2. zagotavlja usklajevanje in posvetovanje o zadevah TBT;

3. opredeljuje in pregleduje prednostne sektorje in proizvode ter iz tega izhajajoča prednostna področja sodelovanja in

4. daje priporočila za potrebne in ustrezne spremembe.

Člen 55

Razvoj zmogljivosti in tehnične pomoči v zvezi s tehničnimi ovirami pri trgovanju

1. Pogodbenice priznavajo, da je za dosego ciljev tega poglavja pomembno sodelovanje na področjih tehničnih predpisov, standardov, meroslovja, akreditacije in ugotavljanja skladnosti;

2. Pogodbenice se strinjajo, da so prednostna področja podpore:

(a) vzpostavitev ustrezne ureditve za izmenjavo strokovnega znanja in izkušenj, vključno z ustreznim usposabljanjem, katerega namen je zagotoviti zadostno in trajno tehnično usposobljenost ustreznih organov držav SADC SGP za standardizacijo in ugotavljanje skladnosti, ter medsebojno razumevanje med temi organi na ozemlju pogodbenic;

(b) razvoj zmogljivosti držav SADC SGP na področjih tehničnih predpisov, meroslovja, standardov, akreditacije in ugotavljanja skladnosti, vključno z nadgradnjo ali vzpostavljanjem laboratorijev in druge opreme. V tej zvezi pogodbenice soglašajo glede pomembnosti krepitve regionalnega sodelovanja in potrebe po upoštevanju prednostnih proizvodov in sektorjev;

(c) razvoj in sprejetje usklajenih tehničnih predpisov, standardov, meroslovja, akreditacije in postopkov za ugotavljanje skladnosti na podlagi ustreznih mednarodnih standardov v državah SADC SGP;

(d) podpora sodelovanju držav SADC SGP v dejavnostih mednarodne standardizacije, akreditacije in meroslovja ter

(e) razvoj informacijskih in obveščevalnih točk v zvezi s TBT v državah SADC SGP.

POGLAVJE 9

Sanitarni in fitosanitarni ukrepi

Člen 56

Večstranske obveznosti

1. Pogodbenice znova potrjujejo načela in cilje Sporazuma STO o sanitarnih in fitosanitarnih ukrepih (v nadaljnjem besedilu "Sporazum SPS"), Mednarodne konvencije o varstvu rastlin (IPPC), Komisije za Codex Alimentarius in Svetovne veterinarske organizacije (OIE).

2. Ta načela in cilji so osnova za dejavnosti pogodbenic oziroma držav SADC SGP na podlagi tega poglavja.

Člen 57

Cilji

1. Pogodbenice se dogovorijo za pospeševanje trgovine in naložb v državah SADC SGP in med pogodbenicami ter obenem zagotovijo, da se sprejeti ukrepi uporabijo samo do mere, ki je potrebna za zaščito življenja ali zdravja ljudi, živali ali rastlin skladno z določbami Sporazuma SPS.

2. Pogodbenice se zavezujejo sodelovanju za krepitev regionalnega povezovanja in zlasti sodelovanja držav SADC SGP pri zadevah v zvezi s sanitarnimi in fitosanitarnimi ukrepi (v nadaljnjem besedilu: ukrepi SPS) in za obravnavo problemov, ki izhajajo iz ukrepov SPS o dogovorjenih prednostnih sektorjih in proizvodih [5] ob ustreznem upoštevanju regionalnega povezovanja.

3. Posledično se pogodbenice dogovorijo za pospeševanje dvoregionalnega sodelovanja, katerega cilj je priznavanje ustreznih ravni varstva v ukrepih SPS.

4. Pogodbenice se dogovorijo za vzpostavitev in krepitev tehnične zmogljivosti držav SADC SGP za izvajanje in spremljanje ukrepov SPS, vključno s spodbujanjem večje uporabe mednarodnih standardov in drugih zadev v zvezi s SPS.

Člen 58

Področje uporabe in opredelitev pojmov

V tem poglavju se uporabljajo opredelitve, ki se uporabljajo v Sporazumu SPS in pri mednarodnih organih za določanje standardov, to so Komisija za Codex Alimentarius, Mednarodna konvencija o varstvu rastlin (IPPC) in Svetovna veterinarska organizacija (OIE).

Člen 59

Pristojni organi

1. Zadevni organi SPS so pristojni organi v državah SADC SGP in v pogodbenici ES za izvajanje ukrepov iz tega poglavja.

2. Pogodbenice ali države SADC SGP se v skladu s tem sporazumom medsebojno obveščajo o svojih pristojnih organih SPS in morebitnih spremembah v zvezi z njimi.

Člen 60

Preglednost

1. Pogodbenice znova potrjujejo načelo preglednosti pri uporabi ukrepov SPS, skladno s Sporazumom SPS.

2. Pogodbenice priznavajo pomembnost učinkovitih mehanizmov za posvetovanje, obveščanje in izmenjavo informacij v zvezi z ukrepi SPS skladno s Sporazumom SPS.

3. Pogodbenica uvoznica obvesti pogodbenico izvoznico o kakršnih koli spremembah v svojih sanitarnih in fitosanitarnih uvoznih zahtevah, ki lahko vplivajo na trgovino na področjih iz tega poglavja. Pogodbenice jamčijo, da bodo vzpostavile mehanizme za izmenjavo teh informacij, kadar je to potrebno.

4. Pogodbenice bodo pri opredeljevanju uvoznih pogojev uporabljale načelo določanja območij ali razdeljevanja na predele in ob tem upoštevale mednarodne standarde. Za preprečevanje motenj v trgovini lahko pogodbenice, kadar je mogoče za vsak primer posebej, tudi skupno opredelijo in predlagajo območja ali predele z opredeljenim sanitarnim ali fitosanitarnim statusom.

Člen 61

Izmenjava informacij

1. Pogodbenice se dogovorijo za vzpostavitev sistema zgodnjega obveščanja, da se zagotovi vnaprejšnja obveščenost držav SADC SGP o novih ukrepih SPS ES, ki lahko vplivajo na izvoz držav SADC SGP v EU. Kjer je primerno, ta sistem temelji na obstoječih mehanizmih.

2. Pogodbenice ali države SADC SGP se dogovorijo za sodelovanje pri nadaljnjem razvoju mreže epidemiološkega nadzora nad boleznimi živali, na področju zdravja rastlin pa bodo pogodbenice izmenjevale informacije o pojavu škodljivcev, ki za drugo pogodbenico pomenijo znano in neposredno nevarnost.

Člen 62

Izvajanje

Pogodbenice se strinjajo, da je Odbor za trgovino in razvoj v skladu s tem poglavjem pristojen za:

1. spremljanje in pregledovanje njegovega izvajanja;

2. svetovanje in dajanje priporočil za izvajanje za doseganje zastavljenih ciljev;

3. zagotavljanje foruma za razpravo in izmenjavo informacij ter vprašanja sodelovanja;

4. dajanje priporočil za njegove spremembe, če so potrebne in primerne;

5. pregledovanje seznama prednostnih sektorjev in proizvodov ter iz tega izhajajočih prednostnih področij sodelovanja;

6. krepitev sodelovanja pri razvoju, uporabi in izvajanju ukrepov SPS ter

7. vse druge zadeve, pomembne za to poglavje.

Člen 63

Posvetovanja

Če pogodbenica ali država SADC SGP meni, da je druga pogodbenica uvedla ukrepe, ki bodo verjetno vplivali ali vplivajo na dostop do njenega trga, se izvedejo ustrezna posvetovanja, da se preprečijo neupravičene zamude in se poišče primerna rešitev v skladu s Sporazumom STO SPS. V tej zvezi pogodbenice za olajšanje komunikacije in izmenjave informacij izmenjajo imena in naslove kontaktnih točk s strokovnim znanjem s sanitarnega in fitosanitarnega področja.

Člen 64

Sodelovanje, krepitev zmogljivosti in tehnična pomoč v zvezi s sanitarnimi in fitosanitarnimi ukrepi

1. Pogodbenice se dogovorijo za spodbujanje sodelovanja med institucijami držav SADC SPG in enakovrednimi institucijami pogodbenice ES.

2. Pogodbenice se dogovorijo za sodelovanje pri pospeševanju regionalnega usklajevanja ukrepov ter razvoju ustreznih regulativnih okvirov in politik v državah SADC SGP ter s tem za krepitev trgovine in naložb znotraj regij.

3. Pogodbenice se strinjajo, da so prednostna področja sodelovanja:

(a) krepitev tehnične zmogljivosti v javnem in zasebnem sektorju držav SADC SGP da se omogoči sanitarni in fitosanitarni nadzor, vključno z izobraževanji in informativnimi dogodki za pregledovanje, potrjevanje, spremljanje in nadzor;

(b) krepitev zmogljivosti v državah SADC SGP za ohranjanje in širitev njihovih priložnosti dostopa do trga;

(c) krepitev zmogljivosti za zagotovitev, da sprejeti ukrepi ne postanejo nepotrebne ovire pri trgovanju, ob priznavanju pravic pogodbenic do določitve lastnih ustreznih ravni varovanja;

(d) krepitev tehnične zmogljivosti za izvajanje in spremljanje ukrepov SPS, vključno s pospeševanjem uporabe mednarodnih standardov;

(e) spodbujanje sodelovanja pri izvajanju Sporazuma SPS, zlasti krepitev obveščevalnih in informacijskih točk v državah SADC SGP pa tudi pri drugih zadevah v zvezi z ustreznimi mednarodnimi organi za določanje standardov;

(f) razvoj zmogljivosti za analizo tveganja, usklajevanje, skladnost, preskušanje, potrjevanje, spremljanje ostankov, sledljivost in akreditacijo vključno z nadgradnjo ali vzpostavitvijo laboratorijev in druge opreme za pomoč državam SADC SGP pri izpolnjevanju mednarodnih standardov. V tej zvezi pogodbenice soglašajo glede pomembnosti krepitve regionalnega sodelovanja in potrebe po upoštevanju prednostnih proizvodov in sektorjev, opredeljenih skladno s tem poglavjem, ter

(g) podpora sodelovanju držav SADC SGP v ustreznih mednarodnih organih za določanje standardov.

Dodatek I A

Prednostni proizvodi in sektorji za usklajevanje med državami SADC SGP

Ribe, ribiški proizvodi, proizvodi iz ribogojstva, sveži ali predelani

Govedo, ovce in perutnina

Sveže meso

Predelani mesni proizvodi

Žita

Zelenjava in začimbe

Semena oljnic

Kokos

Kopra

Bombaževo seme

Arašidi

Kasava (manioka)

Pivo, sokovi

Suho sadje in sadje v pločevinkah

Dodatek I B

Prednostni proizvodi in sektorji za izvoz iz držav SADC SGP v pogodbenico ES:

Ribe, ribiški proizvodi in proizvodi iz ribogojstva, sveži ali predelani

Govedina in proizvodi iz govejega mesa

Drugi mesni proizvodi

Sadje in oreški

Zelenjava

Rezano cvetje

Kava

Sladkor

NASLOV III

TEKOČA PLAČILA IN PRETOK KAPITALA

POGLAVJE 10

Člen 65

Tekoča plačila

1. Ob upoštevanju določb člena 66 tega sporazuma se države SADC SGP in pogodbenica ES zavezujejo, da ne bodo nalagale omejitev in bodo dovolile vsa plačila za tekoče transakcije med prebivalci pogodbenice ES in držav SADC SGP v prosto zamenljivi valuti.

2. Države SADC SGP lahko sprejmejo potrebne ukrepe, da zagotovijo, da njeni prebivalci ne uporabljajo določb odstavka 1, ki liberalizirajo tekoča plačila, za nedovoljene odlive kapitala.

Člen 66

Zaščitni ukrepi

1. Če plačila in pretok kapitala med pogodbenicami izjemoma povzročijo ali grozijo, da bodo povzročili resne težave v delovanju denarne politike ali politike deviznega tečaja v eni ali več držav SADS SGP oziroma eni ali več držav članic Evropske unije, lahko pogodbenica ES oziroma ena ali zadevna država SADS sprejme nujno potrebne zaščitne ukrepe v zvezi s pretokom kapitala za obdobje največ šestih mesecev.

2. Skupni svet se takoj obvesti o sprejetju kakršnega koli zaščitnega ukrepa in, čim prej, o časovnem razporedu za njegovo odpravo.

NASLOV IV

POGLAVJE 11

Tekoča pogajanja o celovitem SGP

Člen 67

Druga stopnja pogajanj

Pogodbenice se dogovorijo, da bodo v letu 2008 nadaljevale pogajanja za povečanje območja uporabe tega Sporazuma. V tem naslovu države SADC SGP vključujejo Bocvano, Lesoto, Mozambik in Svazi. Preostale države SADC SGP se lahko vključijo v proces pogajanj na podobni podlagi. V ta namen bodo pisno obvestile pogodbenico ES in druge države SADC SGP.

1. Trgovina s storitvami

(a) Pogodbenice priznavajo naraščajoč pomen trgovine s storitvami za razvoj svojih gospodarstev in znova potrjujejo svoje pravice in obveznosti po Splošnem sporazumu o trgovini s storitvami (GATS).

(b) Najpozneje 31. decembra 2008 bodo pogodbenice sklenile pogajanja o liberalizaciji storitev na podlagi:

i) načrta liberalizacije za en storitveni sektor za vsako sodelujočo državo SADC SGP;

ii) zavezanosti mirovanju, kot je opredeljeno v členu V(1)(b)(ii) GATS, za vse storitvene sektorje in

iii) soglasja, da bodo s pogajanji dosegle postopno liberalizacijo z znatnim zajemanjem sektorjev v treh letih po sklenitvi celovitega SGP.

2. Sodelovanje na področju storitev

(a) Pogodbenice priznavajo, da lahko krepitev trgovinskih zmogljivosti podpira razvoj gospodarskih dejavnosti, zlasti v storitvenih sektorjih. V ta namen se pogodbenica ES strinja, da bo podprla krepitev zmogljivosti, usmerjen h krepitvi regulativnega okvira v sodelujočih državah SADC SGP.

(b) Do konca določanja nujnih ureditev za liberalizacijo trgovine v storitvah pogodbenice opredelijo konkretne cilje sodelovanja, načela in postopke, ki bodo spremljali liberalizacijo trgovine.

3. Naložbe

Pogodbenice se dogovorijo, da bodo najpozneje 31. decembra 2008 s pogajanji sprejele Poglavje o naložbah, ob tem pa upoštevale ustrezne določbe Protokola SADC o financiranju in naložbah.

4. Sodelovanje pri naložbah

Pogodbenica ES se strinja, da bo zagotovila zadostno tehnično pomoč za pospeševanje pogajanj in izvajanja poglavja o naložbah.

5. Konkurenca in vladna naročila

Pogodbenica ES se strinja, da bo sodelovala pri krepitvi regionalnih zmogljivosti na področju konkurence in vladnih naročil. Pogajanja so predvidena šele po razvoju zadostnih regionalnih zmogljivosti.

DEL III

POGLAVJE 12

Izogibanje sporom in njihovo reševanje

Člen 68

Cilj

Cilj tega dela je izogibanje ali reševanje morebitnega spora med pogodbenicami.

Člen 69

Področje uporabe

1. Ta del se uporablja za kakršen koli spor v zvezi z razlago in uporabo tega sporazuma, razen, kadar je v tem sporazumu izrecno opredeljeno drugače.

2. Ne glede na odstavek 1 se postopek iz člena 98 Sporazuma iz Cotonouja uporablja v primeru spora v zvezi s sodelovanjem pri financiranju razvoja sodelovanja med državami SADC SGP in pogodbenico ES.

Oddelek I

Posvetovanja in posredovanje

Člen 70

Posvetovanja

1. Pogodbenice si prizadevajo rešiti kakršen koli spor iz člena 69 tako, da začnejo posvetovanja v dobri veri z namenom, da dosežejo mirno rešitev.

2. Pogodbenica zahteva pogajanja s predložitvijo pisnega zahtevka drugi pogodbenici in njegove kopije Odboru za trgovino in razvoj, v katerem opredeli sporni ukrep in določbe tega sporazuma, s katerimi ukrep po njenem mnenju ni skladen.

3. Posvetovanja se skličejo v 40 dneh od datuma prejema zahtevka. Posvetovanja se štejejo za zaključena po 60 dneh od datuma prejema zahtevka, razen če se obe pogodbenici ne dogovorita za nadaljevanje posvetovanj. Vse informacije, razkrite med posvetovanji, ostanejo zaupne.

4. Posvetovanja o nujnih zadevah, vključno s tistimi, ki se nanašajo na pokvarljivo ali sezonsko blago, se skličejo v 15 dneh od datuma predložitve zahtevka in se štejejo za zaključena po 30 dneh od datuma prejema zahtevka.

5. Če se posvetovanja ne skličejo v rokih iz odstavka 3 oziroma odstavka 4 ali če se posvetovanja zaključijo, ne da bi bilo doseženo soglasje o sporazumni rešitvi, lahko pogodbenica, ki se pritožuje, zahteva ustanovitev arbitražnega senata v skladu s členom 73.

Člen 71

Posredovanje

1. Če posvetovanja ne dajo sporazumne rešitve, se lahko pogodbenice po dogovoru zatečejo k posredniku. Razen če se pogodbenici ne dogovorita drugače, so formalni pogoji za posredovanje zadeva, omenjena v zahtevku za pogajanja.

2. Mnenje posrednika lahko vključuje priporočilo o tem, kako rešiti spor skladno z določbami tega sporazuma. Mnenje posrednika ni zavezujoče.

3. Postopki, povezani s posredovanjem, zlasti vse razkrite informacije in stališča, ki jih zavzameta pogodbenici med temi postopki, so zaupni.

Oddelek II

Postopki reševanja sporov – arbitražni postopek

Člen 72

Sprožitev arbitražnega postopka

1. Kadar pogodbenicama ne uspe rešiti spora s pomočjo posvetovanj, kakor so opredeljena v členu 70, ali s pomočjo posredovanja, kakor je opredeljeno v členu 71, lahko pogodbenica, ki se pritožuje, zahteva ustanovitev arbitražnega senata.

2. Zahteva za ustanovitev arbitražnega senata mora biti podana v pisni obliki pogodbenici, proti kateri je vložena pritožba, in Odboru za trgovino in razvoj. Pogodbenica, ki se pritožuje, v svoji zahtevi opredeli konkretne sporne ukrepe in razloži, kako tak ukrep predstavlja kršitev določb tega sporazuma.

Člen 73

Ustanovitev arbitražnega senata

1. Arbitražni senat sestavljajo trije arbitri.

2. Vsaka stranka v sporu imenuje enega arbitra v desetih dneh po prejemu zahteve za ustanovitev arbitražnega senata. Dva arbitra v 20 dneh po prejemu zahteve po ustanovitvi arbitražnega senata imenujeta tretjega arbitra za predsednika arbitražnega senata. Predsednik ne sme biti državljan nobene od pogodbenic niti ne sme stalno prebivati na ozemlju pogodbenic.

3. Če vsi trije arbitri niso imenovani v 20 dneh ali če v desetih dneh od imenovanja tretjega arbitra katera koli pogodbenica Odboru za trgovino in razvoj predloži utemeljen pisni ugovor na izbrane arbitre, lahko katera koli od pogodbenic zaprosi predsednika Odbora za trgovino in razvoj ali njegovega pooblaščenca, da z žrebom izbere vse tri člane s seznama, izdelanega v skladu s členom 87 tega sporazuma, enega izmed posameznikov, ki jih predlaga pogodbenica, ki se pritožuje, enega izmed posameznikov, ki jih predlaga pogodbenica, proti kateri je vložena pritožba, in enega izmed posameznikov, ki ga pogodbenici izbereta za predsedujočega. Kadar se pogodbenici sporazumeta o enem ali več članih arbitražnega senata, se vsi preostali člani izberejo po postopku, predpisanem v tem odstavku.

4. Predsednik Odbora za trgovino in razvoj ali njegov pooblaščenec izbere arbitre v petih dneh od prejema zahteve iz odstavka 3 s strani katere koli od pogodbenic. Izbira se opravi v navzočnosti predstavnika vsake od pogodbenic.

5. Datum ustanovitve arbitražnega senata je dan, ko so dokončno izbrani vsi trije arbitri.

Člen 74

Vmesno poročilo senata

Arbitražni senat pogodbenici uradno obvesti o vmesnem poročilu, ki vključuje tako opisni del kot njegove ugotovitve in sklepe, praviloma najkasneje 120 dni od datuma ustanovitve arbitražnega senata. V nujnih primerih se lahko ta rok skrajša na 60 dni. Katera koli od pogodbenic lahko arbitražnemu senatu predloži pisne pripombe glede določenih vidikov njegovega vmesnega poročila v 15 dneh od uradnega obvestila o poročilu.

Člen 75

Odločitev arbitražnega senata

1. Arbitražni senat sporoči svojo odločitev pogodbenicama in Odboru za trgovino in razvoj v 150 dneh od datuma ustanovitve arbitražnega senata. Kadar meni, da tega roka ni mogoče ujeti, mora predsednik arbitražnega senata o tem pisno obvestiti pogodbenici ter Odbor za trgovino in razvoj, pri čemer navede razloge za odlog in datum, ko naj bi senat končal svoje delo. Uradno obvestilo o odločitvi pod nobenim pogojem ne sme biti podano pozneje kot 180 dni od datuma ustanovitve arbitražnega senata.

2. V nujnih primerih, vključno s tistimi, ki so povezani s pokvarljivim in sezonskim blagom, si arbitražni senat vsestransko prizadeva, da svojo odločitev sporoči v 90 dneh od datuma svoje ustanovitve. Arbitražni senat lahko o tem, ali je primer po njegovem mnenju nujen, predhodno odloči v desetih dneh od svoje ustanovitve.

3. Katera koli od pogodbenic lahko zahteva, da arbitražni senat da priporočilo v zvezi s tem, kako bi lahko pogodbenica oziroma država SADC SGP, proti kateri je vložena pritožba, odpravila neskladnost.

Oddelek III

Skladnost

Člen 76

Izpolnitev odločitve arbitražnega senata

Tožena pogodbenica oziroma ustrezna država SADCSGP sprejme vse potrebne ukrepe za izpolnitev odločitve arbitražnega senata, pogodbenici pa si prizadevata doseči soglasje glede obdobja za izpolnitev odločitve.

Člen 77

Razumno obdobje za izpolnitev odločitve

1. Najkasneje v 30 dneh po uradnem obvestilu pogodbenicama o odločitvi arbitražnega senata pogodbenica, proti kateri je vložena pritožba, uradno obvesti pogodbenico, ki se pritožuje, ter Odbor za trgovino in razvoj o razumnem obdobju, ki ga bo potrebovala za izpolnitev odločitve.

2. Po uradnem obvestilu pogodbenici, proti kateri je vložena pritožba, si pogodbenici prizadevata doseči soglasje glede razumnega obdobja. Če med pogodbenicama pride do razhajanja glede razumnega obdobja za izpolnitev odločitve arbitražnega senata, pogodbenica, ki se pritožuje, v 30 dneh od uradnega obvestila iz odstavka 1 tega člena pisno zahteva od arbitražnega senata, da določi dolžino razumnega obdobja. O taki zahtevi se hkrati uradno obvesti druga pogodbenica ter Odbor za trgovino in razvoj. Arbitražni senat sporoči svojo odločitev pogodbenicama in Odboru za trgovino in razvoj v 30 dneh od prejema zahtevka.

3. Arbitražni senat bo pri določanju dolžine razumnega obdobja upošteval obdobje, ki ga tožena pogodbenica oziroma ustrezna država SADC SGP običajno potrebuje za sprejetje zakonodajnih ali upravnih ukrepov, primerljivih s tistimi, za katere tožena pogodbenica ali ustrezna država SADC ugotovi, da so potrebni za zagotovitev skladnosti. Arbitražni senat poleg tega upošteva omejitve zmogljivosti in različne ravni razvoja, ki lahko vplivajo na sprejetje potrebnih ukrepov.

4. Če se prvotni arbitražni senat ali nekateri njegovi člani ne morejo ponovno sestati, se uporabijo postopki iz člena 73 tega sporazuma. Rok za sporočilo odločitve je 45 dni od datuma prejema zahteve iz odstavka 2 tega člena.

5. Razumno obdobje se lahko po dogovoru strank v sporu podaljša.

Člen 78

Proučitev ukrepov, sprejetih za izpolnitev odločitve arbitražnega senata

1. Pogodbenica, proti kateri je vložena pritožba, pred koncem razumnega obdobja uradno obvesti drugo pogodbenico ter Odbor za trgovino in razvoj o vseh ukrepih, ki jih je sprejela za izpolnitev odločitve arbitražnega senata.

2. Če med pogodbenicama pride do razhajanja glede skladnosti katerega koli ukrepa, priglašenega na podlagi odstavka 1, z določbami tega sporazuma, lahko pogodbenica, ki se pritožuje, pisno zahteva od arbitražnega senata, da odloča o zadevi. V taki zahtevi mora biti opredeljen konkretni sporni ukrep in razloženo, v čem je tak ukrep neskladen z določbami tega sporazuma. Arbitražni senat svojo odločitev sporoči v 90 dneh od datuma prejema zahteve. V nujnih primerih, vključno s tistimi, ki so povezani s pokvarljivim in sezonskim blagom, arbitražni senat svojo odločitev sporoči v 45 dneh od datuma prejema zahteve.

3. Če se prvotni arbitražni senat ali nekateri njegovi člani ne morejo ponovno sestati, se uporabijo postopki iz člena 73 tega sporazuma. Rok za objavo odločitve je 105 dni od datuma prejema zahteve iz odstavka 2 tega člena.

Člen 79

Začasna pravna sredstva v primeru neizpolnitve odločitve

1. Če pogodbenica, proti kateri je vložena pritožba, ne sporoči vseh sprejetih ukrepov za izpolnitev odločitve arbitražnega senata pred potekom razumnega časovnega obdobja ali če arbitražni senat odloči, da ukrep, priglašen v skladu s členom 78(1), ni skladen z določbami tega sporazuma, pogodbenica oziroma država SADC SGP proti kateri je vložena pritožba, na zahtevo pogodbenice pritožnice predloži ponudbo za začasno nadomestilo. Tako nadomestilo lahko vključuje ali obsega finančno nadomestilo, čeprav nobena določba tega sporazuma od pogodbenice oziroma države SADC SGP proti kateri je vložena pritožba, ne zahteva, da ponudi finančno nadomestilo.

2. Če v 30 dneh od konca razumnega obdobja ali od odločitve arbitražnega senata po členu 78, da sprejet ukrep za izpolnitev odločitve ni skladen z določbami tega sporazuma, ni dosežen dogovor o nadomestilu, je pogodbenica, ki se pritožuje, upravičena, da po uradnem obvestilu drugi pogodbenici sprejme ustrezne ukrepe. Take ukrepe lahko sprejme pogodbenica pritožnica oziroma ustrezna država SADC SGP.

3. Pri sprejemanju takih ukrepov si pogodbenica pritožnica oziroma ustrezna država SADC SGP prizadeva izbrati ukrepe, ki so sorazmerni kršitvi in najmanj vplivajo na doseganje ciljev tega sporazuma, ter upošteva njihov vpliv na gospodarstvo pogodbenice, proti kateri je vložena pritožba, in na posamezne države SADC SGP.

4. Če pogodbenica ES ne sporoči vseh sprejetih ukrepov za izpolnitev odločitve arbitražnega senata najpozneje pred potekom razumnega časovnega obdobja ali če arbitražni senat odloči, da ukrep, priglašen v skladu s členom 78(1), ni skladen z obveznostmi pogodbenice v skladu s tem sporazumom, in če pogodbenica pritožnica vztraja, da bi uvedba primernih ukrepov povzročila znatno škodo njenemu gospodarstvu, pogodbenica ES razmisli o zagotovitvi finančnega nadomestila.

5. Pogodbenica ES je pri zahtevanju nadomestila ali sprejemanju ustreznih ukrepov v skladu z odstavkom 1 oziroma 2 ustrezno zadržana.

6. Nadomestilo oziroma ustrezni ukrepi so začasni in se uporabljajo samo, dokler se morebitni ukrepi, s katerimi se kršijo določbe tega sporazuma, ne odpravijo oziroma se spremenijo tako, da so v skladu s temi določbami, ali dokler se pogodbenici ne dogovorita za rešitev spora.

Člen 80

Proučitev ukrepov, sprejetih za izpolnitev odločitve, po sprejetju ustreznih ukrepov

1. Pogodbenica, proti kateri je vložena pritožba, uradno obvesti drugo pogodbenico ter Odbor za trgovino in razvoj o vseh ukrepih, ki jih je sprejela za izpolnitev odločitve arbitražnega senata, in o svoji zahtevi, da pogodbenica pritožnica oziroma ustrezna država SADC SGP konča izvajanje ustreznih ukrepov.

2. Če se pogodbenici v 30 dneh od dneva predložitve obvestila ne sporazumeta o skladnosti priglašenega ukrepa z določbami tega sporazuma, pogodbenica pritožnica od arbitražnega senata pisno zahteva, da odloči o zadevi. O taki zahtevi se uradno obvesti druga pogodbenica ter Odbor za trgovino in razvoj. Odločitev arbitražnega senata se v 45 dneh od datuma prejema zahteve sporoči pogodbenicama ter Odboru za trgovino in razvoj. Če arbitražni senat odloči, da kateri koli sprejeti ukrep za izpolnitev odločitve ni v skladu z določbami tega sporazuma, se bo odločil, ali lahko pogodbenica pritožnica oziroma država SADC SGP nadaljuje z izvajanjem ustreznih ukrepov. Če arbitražni senat odloči, da je morebitni sprejeti ukrep za izpolnitev odločitve v skladu z določbami tega sporazuma, se ustrezni ukrepi opustijo.

3. Če se prvotni arbitražni senat ali nekateri njegovi člani ne morejo ponovno sestati, se uporabijo postopki iz člena 73 tega sporazuma. Rok za sporočilo odločitve je 60 dni od datuma prejema zahteve iz odstavka 2 tega člena.

Oddelek IV

Skupne določbe

Člen 81

Sporazumna rešitev

Pogodbenici lahko kadar koli dosežeta sporazumno rešitev spora po tem poglavju. O vsaki taki rešitvi uradno obvestita Odbor za trgovino in razvoj. Po sprejetju sporazumne rešitve se postopek reševanja spora zaključi.

Člen 82

Poslovnik in kodeks ravnanja

1. Pogodbenice se do 1. julija 2008 dogovorijo o poslovniku in kodeksu ravnanja, sprejme pa ju Skupni svet. Poslovnik obravnava vprašanje, ali bi zaslišanja arbitražnega senata odprli za javnost.

2. Seje arbitražnega senata so v skladu s poslovnikom odprte za javnost, razen če se arbitražni senat na lastno pobudo ali na zahtevo pogodbenic odloči drugače. Arbitražni senat se sestane na zaprti seji, kadar prispevki ali trditve stranke vsebujejo zaupne informacije.

Člen 83

Informacije in tehnični nasveti

Na zahtevo pogodbenice ali na lastno pobudo lahko arbitražni senat pridobi informacije iz katerega koli vira, tudi od pogodbenic, vpletenih v spor, za katerega meni, da je primeren za postopek arbitražnega senata. Arbitražni senat ima prav tako pravico pridobiti mnenje ustreznih strokovnjakov, kadar meni, da je to primerno. Zainteresirane osebe so pooblaščene, da arbitražnemu senatu predložijo dopise prijateljev sodišča (amicus curiae) v skladu s poslovnikom. Kakršne koli na ta način pridobljene informacije je treba razkriti strankama v sporu in jima jih predložiti, da izrazita pripombe.

Člen 84

Jeziki prispevkov

1. Pisni in ustni prispevki pogodbenic se predložijo v katerem koli od uradnih jezikov pogodbenic.

2. Pogodbenici si prizadevata za dogovor o skupnem delovnem jeziku za kateri koli konkretni postopek v okviru tega dela. Če se pogodbenici ne moreta dogovoriti o skupnem delovnem jeziku, vsaka od njiju poskrbi in krije stroške za prevajanje svojih pisnih prispevkov in tolmačenje na obravnavah v jezik po izboru pogodbenice, proti kateri je vložena pritožba, razen če je tak jezik uradni jezik te pogodbenice. Pogodbenica ES pri dogovarjanju o skupnem delovnem jeziku upošteva mogoči vpliv takih stroškov na države SADC SGP.

Člen 85

Pravila razlage

Arbitražni senat reši spor v skladu z določbami tega sporazuma in običajnimi pravili razlage mednarodnega javnega prava, vključno s tistimi, ki so opredeljene v Dunajski konvenciji o pogodbenem pravu. Odločitve arbitražnega senata ne morejo povečati ali zmanjšati pravic in obveznosti, opredeljenih v tem sporazumu.

Člen 86

Odločitve arbitražnega senata

1. Arbitražni senat si vsestransko prizadeva za sprejemanje odločitev s konsenzom. Kadar odločitve kljub temu ni mogoče doseči s konsenzom, se o sporni zadevi odloča z večino glasov.

2. Odločitev zajema ugotovitve o dejstvih, relevantnost ustreznih določb tega sporazuma in argumente za sprejete ugotovitve in sklepe. Odbor za trgovino in razvoj javno objavi odločitve arbitražnega senata, razen če se odloči, da tega ne bo storil.

Člen 87

Seznam arbitrov

1. Odbor za trgovino in razvoj najkasneje tri mesece po začetku začasne uporabe tega sporazuma izdela seznam 21 posameznikov, ki so pripravljeni in sposobni opravljati funkcijo arbitra. Vsaka od pogodbenic izbere osem posameznikov, ki bodo opravljali funkcijo arbitra. Pogodbenici se prav tako dogovorita o petih posameznikih, ki niso državljani nobene od pogodbenic in ki bodo opravljali funkcijo predsednika arbitražnega senata. Odbor za trgovino in razvoj bo zagotavljal, da se seznam vedno vzdržuje v skladu s tem členom.

2. Arbitri morajo imeti strokovno znanje ali izkušnje iz prava in mednarodne trgovine. So samostojni, delujejo v svoji individualni pristojnosti in ne dobivajo navodil od nobene organizacije ali vlade niti niso povezani z vlado nobene pogodbenice, in ravnajo v skladu s kodeksom ravnanja, ki je priložen Poslovniku.

3. Odbor lahko izdela dodaten seznam 15 posameznikov, ki imajo področno strokovno znanje iz posebnih zadev, ki jih zajema ta sporazum. Kadar se uporabi postopek izbire iz člena 73 tega sporazuma, lahko predsednik Odbora tak področni seznam uporabi ob soglasju obeh pogodbenic.

Člen 88

Razmerje do obveznosti STO

1. Arbitražni organi, ustanovljeni na podlagi tega sporazuma, ne razsojajo o sporih o pravicah in obveznostih pogodbenice oziroma države SADC SGP v okviru Sporazuma o ustanovitvi STO.

2. Uporaba določb o reševanju sporov iz tega sporazuma ne posega v nobeno dejanje v okviru STO in ne v postopek reševanja sporov. Toda kadar pogodbenica oziroma ustrezna država SADC SGP v zvezi z določenim ukrepom sproži postopek reševanja sporov v skladu s tem sporazumom ali v skladu s Sporazumom STO, ne more sprožiti postopka reševanja sporov glede istega ukrepa pri drugem sodišču, dokler se prvi postopek ne konča. Za namene tega odstavka velja, da se postopki reševanja sporov v skladu s Sporazumom STO sprožijo na zahtevo pogodbenice oziroma države SADC SGP za ustanovitev senata iz člena 6 Dogovora STO o pravilih in postopkih za reševanje sporov.

3. Nobena določba tega sporazuma pogodbenici oziroma državi SADC SGP ne preprečuje izvajanja opustitve obveznosti, ki jo odobri Organ STO za poravnavo sporov.

Člen 89

Roki

1. Vsi roki, določeni v delu III tega sporazuma, vključno z roki, v katerih morajo arbitražni senati sporočiti svoje odločitve, se štejejo v koledarskih dnevih od dneva, ki sledi dejanju oziroma dejstvu, na katerega se nanašajo.

2. Kateri koli rok iz tega dela se lahko podaljša z medsebojnim soglasjem pogodbenic.

DEL IV

POGLAVJE 13

Splošne izjeme

Člen 90

Klavzula o splošnih izjemah

V skladu z zahtevo, da se tovrstni ukrepi ne uporabljajo na način, ki bi pomenil samovoljno ali neupravičeno diskriminacijo med pogodbenicami, v katerih prevladujejo enake razmere ali prikrito omejevanje blagovne menjave, trgovine s storitvami ali registracije dejavnosti, se nobena določba v tem sporazumu ne razlaga tako, da pogodbenici ES ali državi SADC SGP preprečuje sprejemanje ali izvajanje ukrepov, ki:

(a) so potrebni za zaščito javne morale oziroma za ohranjanje javnega reda in miru in javne varnosti ali;

(b) so potrebni za zagotovitev skladnosti z zakoni ali predpisi, ki niso v neskladju z določbami tega sporazuma, vključno s tistimi, ki se nanašajo na carino, varstvo pravic intelektualne lastnine, in preprečevanje varljivega ravnanja ali

(c) so potrebni za zagotovitev skladnosti z zakoni ali predpisi, ki niso v neskladju z določbami tega sporazuma, vključno s tistimi, ki se nanašajo na:

(i) preprečevanje varljivega in goljufivega ravnanja ali obravnavanje posledic neizpolnjevanja obveznosti iz pogodb;

(ii) varovanje zasebnosti posameznikov v zvezi z obdelavo in razširjanjem osebnih podatkov ter varovanje zaupnosti dokumentacije in računov posameznikov;

(iii) varnost ali

(d) so povezani z uvozom ali izvozom zlata ali srebra ali

(e) so povezani z varstvom nacionalnih bogastev z umetniško, zgodovinsko ali arheološko vrednostjo ali

(f) so povezani z ohranjanjem neobnovljivih naravnih virov, če se takšni ukrepi uveljavijo v povezavi z omejevanjem domače proizvodnje ali porabe blaga, domače ponudbe ali porabe storitev ter domačih vlagateljev ali

(g) so povezani z proizvodi, ki jih izdelujejo zaporniki, ali

(h) so v neskladju s členom 36 tega sporazuma, pod pogojem, da je razlika v obravnavi namenjena zagotavljanju učinkovite ali pravične naložitve ali pobiranja neposrednih davkov v zvezi z gospodarskimi dejavnostmi ali vlagatelji druge pogodbenice.

Člen 91

Varnostne izjeme

1. Nobena določba tega sporazuma se ne razlaga tako, da:

(a) od pogodbenice ES oziroma države SADCSGP zahteva, da mora razkriti informacije, za katere meni, da je njihovo razkritje v nasprotju z njenimi bistvenimi varnostnimi interesi;

(b) pogodbenici ES oziroma državi SADC SGP preprečuje, da ukrepa tako, kot meni, da je potrebno za zaščito njenih bistvenih varnostnih interesov:

(i) v zvezi s cepljivimi in fuzijskimi materiali ali z materiali, iz katerih so pridobljeni;

(ii) v zvezi z gospodarskimi dejavnostmi, ki se izvajajo neposredno ali posredno z namenom preskrbe oziroma oskrbe vojaških sil;

(iii) v zvezi z vladnimi naročili, ki so nepogrešljiva za nacionalno varnost ali za namene obrambe države, ali

(iv) sprejetih v času vojne ali drugega izrednega stanja v mednarodnih odnosih, ali

(c) preprečuje pogodbenici ES ali državi SADC SGP uvedbo kakršnih koli dejanj v skladu z njenimi obveznostmi po Ustanovni listini Združenih narodov za ohranitev mednarodnega miru in varnosti.

2. Odbor za trgovino in razvoj se kar najpopolneje obvešča o ukrepih, sprejetih na podlagi odstavkov 1(b) in (c) tega člena, ter o njihovi opustitvi.

Člen 92

Obdavčenje

1. Nobena določba tega sporazuma ali katerega koli dogovora, sklenjenega na podlagi tega sporazuma, se ne razlaga tako, da pogodbenici ES oziroma državi SADC SGP preprečuje, da pri uporabi ustreznih določb svoje davčne zakonodaje razlikuje med davkoplačevalci, ki niso v enakem položaju, zlasti glede na njihov kraj stalnega prebivališča ali glede na kraj, kjer je vložen njihov kapital.

2. Nobena določba tega sporazuma ali katerega koli dogovora, sklenjenega na podlagi tega sporazuma, se ne razlaga tako, da preprečuje sprejetje ali uporabo ukrepov, namenjenih preprečevanju izogibanja ali utaje davkov v skladu z davčnimi določbami iz sporazumov o izogibanju dvojnega obdavčevanja ali z drugo davčno ureditvijo ali domačo davčno zakonodajo.

3. Nobena določba tega sporazuma ne vpliva na pravice in obveznosti pogodbenice ES oziroma države SADC SGP po kateri koli davčni konvenciji. V primeru morebitne neskladnosti med tem sporazumom in katero koli tako konvencijo v okviru te neskladnosti prevlada konvencija.

DEL V

INSTITUCIONALNE DOLOČBE

POGLAVJE 14

Institucionalne določbe

Člen 93

Ustanovitev skupne institucije

Za namene tega sporazuma se ustanovi Skupni svet SADC-ES ("Skupni svet"), ki nadzoruje in upravlja izvajanje tega sporazuma.

Člen 94

Sestava in naloge

1. Skupni svet sestavljajo člani Sveta Evropske unije in ustrezni člani Evropske komisije ali njihovi predstavniki na eni strani ter ministri držav SADC SGP ali njihovi predstavniki na drugi.

2. Brez poseganja v funkcije Sveta ministrov, kot so opredeljene v členu 15 Sporazuma iz Cotonouja, so naloge Skupnega sveta, da:

(a) je pristojen za delovanje in izvajanje tega sporazuma ter spremljanje izpolnjevanja njegovih ciljev;

(b) prouči vsa pomembna vprašanja, ki se pojavijo v okviru tega sporazuma, ki so v skupnem interesu in vplivajo na trgovino med pogodbenicami;

(c) prouči predloge in priporočila pogodbenic za pregled tega sporazuma;

(d) daje ustrezna priporočila;

(e) spremlja razvoj gospodarskih in trgovinskih odnosov med pogodbenicami;

(f) spremlja in ocenjuje vpliv izvajanja tega sporazuma na trajnostni razvoj pogodbenic;

(g) spremlja in proučuje napredek vseh zadev, zajetih v tem sporazumu;

(h) sestavi poslovnik Odbora za trgovino in razvoj;

(i) spremlja delo Odbora za trgovino in razvoj ter

(j) opravlja vse druge dolžnosti po tem sporazumu.

3. Skupni svet posreduje Svetu ministrov, ustanovljenem v skladu s členom 15 Sporazuma iz Cotonouja, redna poročila o uporabi tega sporazuma.

Člen 95

Pristojnosti in postopki odločanja

1. Z namenom doseganja ciljev tega sporazuma je Skupni svet pooblaščen za odločanje v zvezi z vsemi vprašanji, ki jih zajema Sporazum.

2. Odločitve se sprejemajo s konsenzom vseh pogodbenic in so zavezujoče za pogodbenice oziroma vsako državo SADC SGP. Pogodbenice sprejmejo vse potrebne ukrepe za izvajanje takih odločitev v skladu z notranjimi pravili vsake od pogodbenic in držav SADC SGP.

3. V zvezi s postopkovnimi vprašanji in postopki za reševanje sporov se države SADC SGP dogovorijo za skupen nastop, Skupni svet pa odločitve in priporočila sprejema z medsebojnim soglasjem pogodbenic. V zvezi z vprašanji, pri katerih se države SADC SGP niso dogovorile za skupen nastop, je za sprejetje katere koli odločitve potrebno soglasje zadevne države SADC SGP.

4. Skupni svet se sestaja redno najmanj na dve leti, in izredno, kadar okoliščine to zahtevajo, če se pogodbenice tako dogovorijo.

5. Skupni svet določi svoj poslovnik.

Člen 96

Odbor za trgovino in razvoj ("Odbor")

1. Skupnemu svetu pri opravljanju njegovih nalog pomaga Odbor, ki ga sestavljajo predstavniki pogodbenic, običajno na ravni visokih uradnikov.

2. Odbor lahko ustanovi kakršne koli posebne tehnične skupine za obravnavo konkretnih zadev v njihovi pristojnosti.

3. Odbor opredeli poslovnik posebnih tehničnih skupin, ustanovljenih skladno z odstavkom 2 tega člena.

4. Odbor poroča in odgovarja Skupnemu svetu.

5. Odbor sprejema odločitve ali daje priporočila v primerih, predvidenih v tem sporazumu, ali takrat, kadar tako pooblastilo nanj prenese Skupni svet. V tem primeru Odbor sprejema odločitve s konsenzom.

6. Odbor ima zlasti naslednje naloge:

(a) na področju trgovine, da:

(i) spremlja in ocenjuje izvajanje odločitev Skupnega sveta;

(ii) spodbuja in nadzoruje izvajanje določb tega sporazuma;

(iii) obravnava in priporoča prednostne naloge sodelovanja Skupnemu svetu;

(iv) daje primerna priporočila Skupnemu svetu, da se preprečijo mogoči konflikti, ki se lahko pojavijo na področjih, zajetih v tem sporazumu;

(v) izvaja vse druge naloge, ki mu jih naloži Skupni svet;

(vi) nadzoruje delo posebnih tehničnih skupin iz odstavka 2 tega člena;

(vii) spremlja razvoj regionalnega povezovanja ter gospodarskih in trgovinskih odnosov med pogodbenicami;

(viii) obravnava in izvaja ukrepe, ki bi lahko spodbujali trgovino, naložbe in poslovne priložnosti med pogodbenicami, ter

(ix) obravnava kakršna koli vprašanja, ki se nanašajo na ta sporazum, in kakršne koli probleme, ki bi utegnili vplivati na doseganje njegovih ciljev;

(b) na področju razvojnega sodelovanja, da:

(i) spremlja izvajanje določb o sodelovanju iz tega sporazuma in usklajuje tako delovanje s tretjimi donatorji;

(ii) daje priporočila o sodelovanju, povezanem s trgovino, med pogodbenicami;

(iii) redno pregleduje prednostne naloge sodelovanja, določene v tem sporazumu, in po potrebi daje priporočila o vključitvi novih prednostnih nalog;

(iv) proučuje in obravnava vprašanja v zvezi s sodelovanjem, ki se nanašajo na regionalno povezovanje in izvajanje tega sporazuma, ter

(v) spremlja in ocenjuje vpliv izvajanja tega sporazuma na trajnostni razvoj pogodbenic.

DEL VI

POGLAVJE 15

Splošne in končne določbe

Člen 97

Opredelitev pogodbenic in izpolnjevanje obveznosti

1. Pogodbenice tega sporazuma so Bocvana, Lesoto, Namibija, Svazi in Mozambik (v nadaljnjem besedilu zaradi lažjega sklicevanja: države SADC SGP) na eni strani ter Evropska skupnost ali njene države članice oziroma Evropska skupnost in njene države članice v okviru svojih območij pristojnosti, kot izhajajo iz Pogodbe o ustanovitvi Evropske skupnosti (v nadaljnjem besedilu "pogodbenica ES"), na drugi strani.

2. V tem sporazumu:

(a) izraz "pogodbenice" oziroma "pogodbenici" pomeni države SADC SGP ki nastopajo skupaj, in pogodbenico ES. Izraz "pogodbenica" pomeni države SADC SGP, ki nastopajo skupaj, oziroma pogodbenico ES;

(b) Izraz "države SADC SGP" pomeni države SADC SGP, ki nastopajo individualno.

3. Države SADC SGP in pogodbenica ES sprejmejo vse splošne ali posebne ukrepe, potrebne za izpolnitev svojih obveznosti iz tega sporazuma, in zagotavljajo, da so ti skladni s cilji iz tega sporazuma.

Člen 98

Izmenjava informacij

1. Za lažjo komunikacijo v zvezi z učinkovitim izvajanjem tega sporazuma pogodbenice ob začetku veljavnosti tega sporazuma določijo kontaktno točko za izmenjavo informacij. Določitev kontaktne točke za izmenjavo informacij ne vpliva na posebno določitev pristojnih organov v skladu s posebnimi naslovi ali poglavji tega sporazuma.

2. Na zahtevo kontaktnih točk za izmenjavo informacij vsaka pogodbenica navede urad ali uradnika, pristojnega za zadeve, ki se nanašajo na izvajanje tega sporazuma, in zagotovi potrebno podporo za lažjo komunikacijo s pogodbenico prosilko.

3. Na zahtevo druge pogodbenice in kolikor je to pravno mogoče, vsaka pogodbenica oziroma država SADC SGP zagotovi informacije in nemudoma odgovori na vsa vprašanja, povezana z dejanskim ali predlaganim ukrepom, ki bi utegnil vplivati na trgovino med pogodbenicami.

Člen 99

Preglednost

1. Pogodbenica oziroma država SADC SGP objavi oziroma naredi javno dostopne vse zakone, predpise, postopke in upravne odločbe v splošni uporabi ter vse obveze po mednarodnih sporazumih, povezane s katerim koli trgovinskim vprašanjem, ki ga zajema ta sporazum. Na vse take ukrepe, sprejete po začetku veljavnosti tega sporazuma, je treba opozoriti drugo pogodbenico.

2. Brez poseganja v posebne določbe o preglednosti v tem sporazumu se šteje, da je druga pogodbenica opozorjena na informacije iz tega člena, ko so informacije dane na voljo:

(a) z ustrezno priglasitvijo Svetovni trgovinski organizaciji ali

(b) na uradni, javno dostopni in brezplačni spletni strani ali

(c) kontaktni točki druge pogodbenice.

Toda kadar pogodbenica ES pripravi take informacije, o katerih ni uradno obvestila Svetovne trgovinske organizacije prek uradne, brezplačne in javno dostopne spletne strani, lahko država SADC SGP, ki ima zaradi omejenih zmogljivosti težave pri dostopu do take spletne strani, od pogodbenice ES zahteva, naj take informacije predloži ustrezni kontaktni točki.

3. Nobena določba tega sporazuma od nobene pogodbenice ne zahteva, da zagotovi zaupne informacije, katerih razkritje bi oviralo kazenski pregon ali bilo kako drugače v nasprotju z javnim interesom oziroma bi škodovalo legitimnim poslovnim interesom posameznih javnih ali zasebnih podjetij, razen kolikor jih je morda potrebno razkriti v sklopu postopka reševanja sporov v okviru tega sporazuma. Kadar je po mnenju senata, ustanovljenega v skladu s tem sporazumom, tako razkritje potrebno, senat zagotovi, da je zaupnost popolnoma zaščitena.

Člen 100

Začasne težave pri izvajanju

Če se pogodbenica zaradi dejavnikov, nad katerimi nima nadzora, srečuje s težavami pri izpolnjevanju svojih obveznosti iz tega sporazuma, na to nemudoma opozori Skupni svet.

Člen 101

Regionalne ugodnosti

1. Nobena določba tega sporazuma ne obvezuje pogodbenice, da drugi pogodbeni stranki tega sporazuma prizna ugodnejšo obravnavo, kot jo pogodbenica uporablja v procesu regionalnega povezovanja.

2. Vsaka ugodnejša obravnava in prednost, ki jo po tem sporazumu pogodbenici ES odobri katera koli država SADC SGP so deležne tudi druge države SADC SGP.

Člen 102

Najbolj obrobne regije Evropske skupnosti

1. Ob upoštevanju geografske bližine najbolj obrobnih regij Evropske skupnosti in držav SADC SGP ter z namenom krepitve gospodarskih in socialnih povezav med temi regijami in državami SADC SGP, si pogodbenice prizadevajo zlasti pospeševati sodelovanje na vseh področjih, ki jih zajema ta sporazum, med najbolj obrobnimi regijami Evropske skupnosti in državami SADC SGP.

2. Cilji, izraženi v odstavku 1 tega člena, se prav tako uresničujejo, kadar koli je to mogoče, s spodbujanjem skupnega nastopa držav SADC SGP in najbolj obrobnih regij Evropske skupnosti v okvirnih in posebnih programih Evropske skupnosti na področjih, ki jih zajema ta sporazum.

3. Pogodbenica ES si prizadeva zagotoviti usklajenost različnih finančnih instrumentov kohezijske in razvojne politike Evropske skupnosti za spodbujanje sodelovanja med državami SADC SGP in najbolj obrobnimi regijami Evropske skupnosti na področjih, ki jih zajema ta sporazum.

4. Nobena določba tega sporazuma pogodbenici ES ne preprečuje izvajanja obstoječih ukrepov, katerih cilj je reševanje strukturno pogojenih socialnih in gospodarskih razmer najbolj obrobnih regij skladno s členom 299(2) Pogodbe o ustanovitvi Evropske skupnosti. Ta določba ne dovoljuje ohranjanja tarif pri trgovanju med pogodbenicami, razen tistih, ki so dovoljene na podlagi odstavka 9 Priloge 2 k temu sporazumu.

Člen 103

Razmerje do Sporazuma iz Cotonouja

1. Z izjemo določb o razvojnem sodelovanju iz naslova II dela 3 Sporazuma iz Cotonouja, v primeru morebitne neskladnosti med določbami tega sporazuma in določbami iz naslova II dela 3 Sporazuma iz Cotonouja pri tej neskladnosti prevladajo določbe tega sporazuma.

2. Nobena določba tega sporazuma se ne razlaga tako, da pogodbenici ES ali državi SADC SGP preprečuje sprejemanje primernih ukrepov na podlagi Sporazuma iz Cotonouja.

Člen 104

Razmerje do Sporazuma STO

Pogodbenice se strinjajo, da nobena določba tega sporazuma od njih ali od držav SADC SGP ne zahteva, da ravnajo na način, ki bi bil v neskladju z njihovimi obveznostmi STO.

Člen 105

Začetek veljavnosti

1. Ta sporazum se podpiše, ratificira ali potrdi v skladu z ustavnimi ali notranjimi pravili in postopki, ki se uporabljajo v vsaki pogodbenici oziroma državi SADC SGP.

2. Ta sporazum začne veljati prvi dan drugega meseca po deponiranju zadnje listine o ratifikaciji, sprejetju ali potrditvi.

3. Uradna obvestila se pošljejo genera